title: Moe Szyslak

text: Moen muu liiketoiminta liikkuu laillisen ja laittoman rajamailla tuon tuosta. Hän on pyörittänyt baarissaan sen aukioloaikojen ulkopuolella muun muassa pelikasinoa ja kirurgin tointa. Lisäksi hän on harjoittanut uhanalaisten eläinten salakuljetusta pandoista miekkavalaaseen.


title: Moe Szyslak

text: Moe on ilmeisen masentunut ja ankeaan elämäänsä turhautunut. Hän hautoo toistuvasti itsemurhaa ja on yrittänytkin sitä useasti varsinkin joulunaikaan sijoittuvissa jaksoissa, kuitenkaan onnistumatta. Eräässä jaksossa hän yritti soittaa itsetuhoisten auttavaan puhelimeen, mutta hänen puhelunsa oli estetty liian monien soittojen vuoksi. Moe on lähes aina myös erittäin tympeän oloinen, eikä häneltä heru juurikaan kehuja tai mitään positiivista sanottavaa kenestäkään, tylyjä kommentteja ja karkeita uhkauksia kylläkin. Moe säilyttää baaritiskinsä alla haulikkoa, jolla hän ajoittain uhkailee niin ystäviään kuin vieraitakin.


title: Moe Szyslak

text: Moe on joko ahne tai hän on jatkuvassa rahapulassa. Vakuutuspetoksia hän on yrittänyt useampaan kertaan niissä onnistumatta. Kun Moe sai tietää, että Homerilla on 600 dollarin housut jalassa, hän vaati haulikolla uhaten Homeria luovuttamaan housunsa. Moe joutui myös (todennäkoisesti rahapulan takia) olemaan itse oma hammaslääkärinsä 18. kauden jaksossa ”24 minuuttia”. Hän asuu todella kurjassa ja ankeassa kerrostaloasunnossa ja vaikuttaa köyhältä. Moen kotiosoitteeksi on paljastunut 57 Walnut Street.


title: Moe Szyslak

text:
Moeta pidetään rumana ja hänen hymynsä on kaamea, minkä hän on itsekin huomannut. Moen rumuutta korostaa se, että hänellä on matalampi otsa kuin useimmilla muilla sarjan hahmoilla. Eräässä jaksossa Moe käy kasvokirurgilla. Palkinnoksi baarimikko-kisan voitosta Moe pääsi Duff-kalenteripojaksi, mutta hänen kasvonsa oli kalenterissa peitetty useilla Duffin mainostarroilla.
Moe ei kaikesta huolimatta ole läpeensä paha. Hän esimerkiksi pelasti Homerin nyrkkeilyottelusta raskaan sarjan mestaria Drederick Tatumia vastaan 8. kauden jaksossa ”Luontainen kyky”. Moe osoitti myös suurta kiintymystä Maggie Simpsoniin 14. kauden jaksossa ”Moe lapsenvahtina” ja uhrautui menemään mafiosojen riitatilanteeseen väliin pelastamaan Maggien välittämättä omasta turvallisuudestaan. Moen on nähty myös käyvän vapaa-ajallaan salaa lukemassa sairaille lapsille ja kodittomille tarinoita 5. kauden jaksossa ”Homerin paras ystävä”.


title: Moe Szyslak

text: Moen menestys naisten kanssa on surkea. Eräässä jaksossa hän omien sanojensa mukaan sai kolmannetsadannet rukkaset. Toisen kerran hän sai 400 rukkaset yhdellä ovenavauksella. Hänellä on kuitenkin ollut suhde muun muassa baarinsa tarjoilijaan (jaksossa ”Homerin tuliliemi”) ja erääseen kukkakauppiaaseen (9. kauden jaksossa ”Rikos ja rakkaus”), ja hän on tapaillut Edna Krabappelia (17. kauden jaksossa ”Loppumaton tarina”). Välillä Moen vihjaillaan olevan perverssi, joka vaanii tai salakatselee tuntemattomia naisia, ja on mahdollisesti saanut lähestymiskieltoja ja muita rangaistuksia käytöksensä vuoksi. Hyypiömäinen käytös lienee pääsyitä siihen, että hänen suhteensa kariutuvat yleensä heti alkumetreille.


title: Moe Szyslak

text: Moen ja Homerin ystävyys on kaksijakoinen: toisaalta Moe ruokkii oman taloudellisen etunsa tähden Homerin (ja Barneyn) alkoholismia ja kannustaa Homeria viettämään aikaa baarissa eikä kotona perheensä luona, toisaalta Moe kadehtii sitä, että Homerilla on perhe ja viehättävä vaimo, ja hän haluaisi olla osa Simpsonin perhettä. Moe rakastaa salaa Homerin vaimoa Marge Simpsonia, vaikkei muistakaan tämän nimeä ja kutsuu häntä aina Midgeksi. Moe ei juuri koskaan yritä viedä Margea Homerilta, mutta muutaman kerran luullessaan Homerin kuolleen tai tämän avioliiton hajonneen hän alkoi heti piirittää Margea. Moe pitää myös Maggiesta. Lisa puolestaan auttoi häntä runoilijan uralle 18. kauden jaksossa ”Moe ja Lisa”.


title: Moe Szyslak

text: Moen on vihjattu olevan amerikanitalialaista alkuperää 5. kauden jaksossa ”Kohta ei huvita enää mikään”, jossa hän kuulee sisäisen lapsensa sanovan italialaisella aksentilla: ""Moe, what's the matter you, you don't-a speak-a with your-a accent no more."" (Moe, mikä on vialla? Et puhu enää murtaen.), johon hän reagoi ""Mamma mia"!" Hän sanoo olevansa hollantilainen 15. kauden jaksossa ”Julkea takapuoli” ja puoliksi armenialainen 23. kauden jaksossa ”Lisa ja Gaga”. Sukunimi Szyslak toisaalta viittaa slaavilaisiin, luultavasti puolalaisiin sukujuuriin. Sukunimi mainittiin ensi kerran vasta 6. kauden päätösjaksossa ”Kuka ampui johtajan?, osa 1”. Homer tapasi Moen ensimmäisen kerran köyhien leirillä, jonne hänen vanhempansa hänet hylkäsivät.


title: Moe Szyslak

text: Moen isä Morty sekä hänen nuorempi veljensä Marv ja siskonsa Minnie nähtiin 29. kauden jaksossa ”Patjapainajainen”. He omistavat patjoja myyvän perheyrityksen, jonka menestys perustuu kilpailijoiden häikäilemättömään sabotoimiseen. Moe on riidoissa heidän kanssaan, koska isänsä mielestä hän ei ollut tarpeeksi moraaliton pärjätäkseen patja-alalla.


title: Moe Szyslak

text: 23. kauden jakson ”Ryijystä rätiksi” mukaan Moen paras ystävä oli puhuva tiskirätti, joka on entinen keskiaikainen gobeliini.


title: Moe Szyslak

text: Moe on toistuvasti Bart Simpsonin nimettömien pilasoittojen uhri. Soittaessaan hänen baariinsa Bart kysyy aina jotain kuvitteellista henkilöä, jonka nimi muodostaa kaksimielisen sanaleikin, ja nimeä kuuluttaessaan Moe joutuu naurunalaiseksi. Tällöin Moe aina raivostuu ja uhkaa tappaa nimettömän soittajan jollain kieroutuneella ja julmalla tavalla, jos vain saa tämän henkilöllisyyden selville. Moe on tarpeeksi hyväuskoinen langetakseen samaan pilaan yhä uudestaan ja uudestaan. Vaikka Moe ja Bart tapaavat aina silloin tällöin kasvokkain, ei Moe koskaan ole koskaan tunnistanut Bartia äänestä soittojen tekijäksi. Poikkeuksen muodostaa 24. kauden jakso ”Kananmunasyyte”, jossa Moe todistaa Bartia vastaan oikeudessa kertomalla pilapuheluista.


title: Moe Szyslak

text: 7. kauden jaksossa ”Turpiin ja onnea” selviää, että Moen puhelinnumero on 76484377, kun johtaja Burns yrittää soittaa Waylon Smithersille.


title: Marabou

text: Marabou on Mondelez Internationalin Internationalin omistama suklaatuotemerkki. Johan Throne Holst perusti Ruotsissa Marabou-nimisen yrityksen 1900-luvun alussa. Kraft General Foods (jonka osasta myöhemmin tuli Mondeléz International) osti Maraboun vuonna 1993 kolmella miljardilla Norjan kruunulla silloiselta omistajalta, norjalaiselta Freialta.


title: Marabou

text:
Marabou-suklaan tunnusomainen karamellin maku johtuu 1950-luvulla keksitystä, "crumb"-nimisestä valmistusprosessista. Prosessi perustuu maidon, sokerin ja kaakaomassan sekoittamisen ja lämmittämisen tiettyyn ajoitukseen.
Täytteenä suklaakeksiä, toffeeta ja paahdettua riisiä.


title: Marabou

text: Daim (alkuperäinen ruotsalainen nimi Dajm) on suklaamakeinen. Suklaa on maitosuklaata, jonka välissä on mantelikrokantteja. Daimia myydään patukoina ja makeispusseina. Suomessa Daim-suklaa tuli myyntiin vuonna 1963.


title: Marabou

text: Vaaleaa mantelinougatia ja tummaa hasselpähkinänougatia.


title: Marabou

text: Maitosuklaata, jossa täytteenä suklaamarenkia ja toffeeta.


title: Marabou

text: Täytteenä krokantteja, riisimuroja ja pähkinätryffeliä.


title: Marabou

text: Karamelillä ja mintulla täytettyjä suklaanappeja.


title: Marabou

text: Daimilla täytettyjä suklaanappeja.


title: Marabou

text: Maraboun jouluvalikoimiin kuuluvat Aladdin-, Paradis- sekä Noblesse-konvehdit. Muina aikoina myynnissä on Aladdin Sydän - ja Fortuna-konvehtirasiat sekä Twist-konvehtipussit.


title: Marabou

text: Maraboun omistava Mondelez-yhtiö luopui vuonna 2015 Rainforest Alliance -sertifioinnista ja korvasi sen omalla Cocoa Life -vastuullisuusohjelmallaan. Cocoa Life -ohjelmassa ei ole kyse sertifioinnista, eikä ohjelmaan kuuluu säännöllisiä auditointeja.


title: Leena Pöysti

text: Leena Pöysti (s. 1976) on suomalainen näyttelijä. Hän näytteli televisiosarjoissa MTV3:lla "Käenpesässä" Pirjo Räsäsen roolissa ja TV2:lla "Hovimäessä" Ruth Lindhofin roolissa.


title: Leena Pöysti

text: Aikaisemmin hän on näytellyt televisiosarjassa "Benner & Benner", ja hänellä oli myös pikkuosa Veikko Aaltosen vuoden 1999 menestyselokuvassa "Rakkaudella Maire". Hän juonsi keväällä 2008 "Hurtta ja stara" -nimistä kilpailuohjelmaa, jossa julkisuuden henkilöt kouluttivat kodittomia koiria. Hän on esiintynyt myös elokuvissa "Pysäkki" ja "Ganes". Vuonna 2012 hän näytteli sarjassa "Roba". Hän näyttelee Ylen sairaaladraamassa "Syke".


title: Leena Pöysti

text: Pöystillä on yksi lapsi. Sukunimestään huolimatta hän ei kuulu Pöystien taiteilijasukuun.


title: Messerschmitt Me 323

text: Messerschmitt Me 323 ”Gigant” oli toisen maailmansodan aikainen saksalainen raskas kuljetuslentokone. Se oli Messerschmitt Me 321 -liitokoneen moottoroitu muunnos ja sodan suurin maakentiltä toiminut kuljetuskone.


title: Messerschmitt Me 323

text: Konetta valmistettiin 213 kappaletta, ja kaikkien luultiin tuhoutuneen, mutta Sardinian rannikolta löytyi vuonna 2012 syyskuussa brittien pudottaman koneen hylky.


title: Messerschmitt Me 323

text: Koneen rakenne oli sovitettu halpaan massatuotantoon; sen runko oli kankaalla verhoiltu putkirunko tavanomaisen itsekantavan kevytmetallirungon sijaan, siivet olivat vaneripintaiset. Koneen laskutelineinä oli rungon molemmin puolin viisi muotosuojilla peitettyä pyörää, koneen painon levittämiseksi mahdollisimman laajalle alalle.


title: Messerschmitt Me 323

text: Alkujaan kone varustettiin neljällä ranskalaisella Bloch 175 -pommikoneen Gnôme-Rhône-tähtimoottorilla, auttamaan liitokonetta hinauksessa ja mahdollistamaan hinaukseton lentoonnousu tyhjänä. Nopeasti kone kuitenkin suunniteltiin kuljetusversioksi Me-323D, jossa oli kuusi Gnôme-Rhône-moottoria. Moottorit ylikuumenivat helposti, joten lähes joka lennolla vähintään yksi moottori jouduttiin sammuttamaan. Gigantissa voitiin myös käyttää siipiin kiinnitettäviä Walterwerke HWK 109-500 -lähtöapuraketteja.


title: Messerschmitt Me 323

text: Me 323 pystyi kuljettamaan noin 15 tonnin lastin, esimerkiksi kevyen panssarivaunun tai 100–120 sotilasta varusteineen. Rahtitila oli kaksikerroksinen. Koneen erikoisuus oli ohjaamon alta kahteen osaan avautuvan nokan kautta tapahtuva lastaus.


title: Messerschmitt Me 323

text: Koneesta valmistettiin myös muutamia kappaleita raskaasti aseistettua Me 323 E-2/WT (Waffenträger) mallia, jossa oli 11 kappaletta 20 millimetrin MG 151/20 -konetykkiä ja neljä MG 131 -konekivääriä koneen vakioaseistuksen lisäksi. Aseita käyttämässä oli 17 ampujaa ja ampuma-asemat oli suojattu 20 millin teräslevyillä ja 90 millin panssarilaseilla. ”Tykkilaiva”-muunnokset lensivät huoltolentomuodostelmissa suojaamassa kuljetus-Giganteja.


title: Messerschmitt Me 323

text: Koneesta oli myös erityinen ”lentävä korjaamo” -versio, joka oli varustettu varaosilla, työvälineillä ja työtiloilla toisten koneiden korjaamista varten.


title: Messerschmitt Me 323

text: Koneita käytettiin itärintaman ja Afrikan joukkojen huollossa, muun muassa kuljettamaan tarvikkeita ja reservijoukkoja Italiasta ja Sisiliasta Afrikakorpsille Tunisiaan ja muualle Pohjois-Afrikkaan.


title: Messerschmitt Me 323

text: Saksan Afrikan joukkojen huolto vaikeutui ratkaisevasti joukkojen jäädessä alakynteen kevättalvella 1943, meriteitse huolto oli lähes mahdotonta. Saksalaisten oli turvauduttava massiivisiin ilmakuljetuksiin Italiasta. Muodostettiin vähintään sadan koneen ilmakolonnia, joissa hävittäjät suojasivat kuljetuskoneita. Suuren kapasiteettinsa vuoksi Gigant näytteli tärkeää roolia kuljetuksissa. Esimerkiksi 19. huhtikuuta 1943 kuljetettiin yhdessä ilmasiirrossa yli 200 tonnia tarvikkeita Italiasta Tunisiaan kenraalieversti Hans-Jürgen von Arnimin jäljellä oleville joukoille.


title: Messerschmitt Me 323

text: Italiassa Gigantit oli sijoitettu "Kampfgruppe z.b.V 323" -yksikköön, jonka vahvuus oli noin 35 konetta.


title: Messerschmitt Me 323

text: Liittoutuneiden tiedustelu oli kuitenkin päässyt selville saksalaisten huoltolentojen aikatauluista, ja sen hävittäjät iskivät useisiin kuljetuslaivueisiin. 22. huhtikuuta 1943 lähellä Cap Bonia runsaan seitsemän lentueen ryhmä Etelä-Afrikan ilmavoimien Spitfire- ja P-40 Kittyhawk -koneita hyökkäsi kuuttatoista polttoainetta kuljettanutta Me 323:a ja niiden 36:n Messerschmitt Bf 109 -koneen hävittäjäsaattuetta vastaan. Gigantit etenivät peräkkäisissä yhdentoista sekä viiden koneen V-muodostelmassa ja olivat aloittaneet laskeutumisliun kohti kenttää. Kolonnasta oli juuri erkaantunut 68 saattohävittäjää ja kymmenen Junkers Ju 52 -kuljetuskonetta, jotka pääsivät vahingoittumattomina Tunisiaan. Kaikkiaan 14 Giganttia sen sijaan ammuttiin alas, ja saksalaiset menettivät niiden mukana 140 tonnia polttoainetta, 28 tonnia ammustarpeita ja 119 miehistön jäsentä. Vain 19 pelastui pudonneista koneista. Kaksi Giganttia pääsi määränpäähänsä. Viisi saksalaista saattohävittäjää ammuttiin alas. Eteläafrikkalaiset menettivät yhden hävittäjän.


title: Messerschmitt Me 323

text: Parin päivän kuluttua toinen ehjistä Giganteista tuhoutui Tunisissa liittoutuneiden maataistelukoneiden hyökkäyksessä. Lentosillan tuhouduttua saksalaisten Pohjois-Afrikan komentaja marsalkka Albert Kesselringillä ei ollut muuta vaihtoehtoa kuin yrittää laivastoevakuointia, mutta sen epäonnistuttua armeija antautui.


title: Messerschmitt Me 323

text: 26. heinäkuuta 1943 oli viimeinen koneista matkalla Sardiniasta Toscanan Pistoiaan, kun brittihävittäjä pudotti sen. Kone kellui hetken ja muutamia miehistönjäseniä pääsi pelastautumaan. Koneen hylky löytyi uutterien etsintöjen tuloksena syyskuussa 2012 Sardinian vesiltä ehjänä, mutta ruostuneena.


title: Frank Murkowski

text: Francis "Frank" Hughes Murkowski (s. 28. maaliskuuta 1933) on puolalais-yhdysvaltalainen Yhdysvaltain republikaanisen puolueen poliitikko, joka toimi Alaskan edustajana Yhdysvaltain senaatissa vuosina 1980–2002 ja Alaskan osavaltion 10. kuvernööri. Hänet valittiin kuvernööriksi 5. marraskuuta 2002 56 %:n ääniosuudella. Murkowskia seurasi vuonna 2006 Alaskan kuvernöörinä Sarah Palin.


title: Frank Murkowski

text: Ammatiltaan Murkowski on pankkiiri. Hän on naimisissa ja hänellä on kuusi lasta, joista Lisa on myös mukana politiikassa.


title: Jumanji

text: Jumanji on Joe Johnstonin ohjaama seikkailuelokuva vuodelta 1995. Elokuvan tarinassa lasten pelaama lautapeli herää henkiin. Elokuvan pääosissa ovat Robin Williams, Bonnie Hunt, Kirsten Dunst, Bradley Pierce, Daid Alan Grier, Jonathan Hyde ja Bebe Neuwirth. Elokuva perustuu Chris Van Allsburgin samannimiseen kirjaan, joka julkaistiin vuonna 1981.


title: Jumanji

text: Elokuva jakoi kriitikoiden mielipiteet ilmestyessään, mutta menestyi taloudellisesti hyvin. Jumanji palkittiin myös erikoisefekteistään Saturn-palkinnolla. Elokuvassa kehiteltiin edelleen "Jurassic Parkissa" käytettyä tekniikkaa, jossa näyttelijöiden sekaan liitetään tietokoneanimaation avulla eläimiä.


title: Jumanji

text: Jumanjista on tehty myös oma piirrossarja perustuen elokuvaan vuosina 1996-1999. Jumanji-sana tulee Zulun kielestä, ja se vapaasti suomennettuna tarkoittaa "monia vaikutuksia"..


title: Jumanji

text: Vuonna 2005 ensi-iltansa saanut "Zathura – avaruusseikkailu" on "Jumanjin" henkinen jatko-osa. Vuonna 2017 sai ensi-iltansa jatko-osa "", jonka pääosissa ovat Dwayne Johnson, Kevin Hart, Jack Black ja Karen Gillan.


title: Jumanji

text: Vuonna 1869 kaksi poikaa hautaa Brantfordin lähellä sijaitsevassa metsässä maan alle salaperäisen kirstun, jonka sisältä kuuluu rummutuksen kaltaista ääntä. Sadan vuoden kuluttua alueelle on rakennettu kenkätehdas, jonka omistajan poika, 12-vuotias Alan Parrish (Adam Hann-Byrd), on kiusaamisen kohteena. Kerran Alan vahingoittaa isänsä, Samin (Jonathan Hyde), tehtaan koneita. Työntekijä nimeltä Carl Bentley (David Alan Grier) ottaa syyt niskoilleen ja menettää työnsä. Alanin poistuessa tehtaasta, kiusaajat lyövät häntä ja varastavat polkupyörän. Sitten Alan kuulee rummutusta muistuttavan äänen ja löytää kirstun, jonka sisällä on lautapeli nimeltä Jumanji.


title: Jumanji

text: Alan riitelee isänsä kanssa, koska tämä aikoi lähettää poikansa Cliffsiden poikakouluun ja hänen yrittäessään karata kotoa, hänen ystävänsä Sarah Whittle (Laura Bell Bundy) tuo hänen polkupyöränsä takaisin. He päättävät kokeilla Jumanjin pelaamista. Jokaisen heiton jälkeen, pelaajan nappula liikkuu ja keskellä olevaan kristallipalloon ilmestyy kryptinen viesti. Alan saa viestin, jonka mukaan hän viettää elämänsä viidakossa, kunnes joku heittää noppien silmälukujen summaksi 5 tai 8. Tämän jälkeen hän imeytyy pelin sisään ja parvi lepakoita tulee esiin ajaen Sarahin ulos talosta.


title: Jumanji

text: 26 vuotta myöhemmin sisarukset Judy (Kirsten Dunst) ja Peter Shepherd (Bradley Pierce) muuttavat Parrishien entiseen taloon tätinsä, Noran (Bebe Neuwirth), kanssa vanhempiensa, Jimin ja Marthan, kuoltua lomamatkalla. Judy ja Peter kuulevat Jumanjin rummutuksen ja päättävät kokeilla peliä ullakolla. Yhtäkkiä taloon ilmestyy jättiläismoskiittoja ja apinoita. Pelin mukaan kaikki palautuu ennalleen, kun se päättyy. Peterin vuorolla taloon ilmestyy leijona sekä aikuiseksi varttunut ja viidakkoasuun pukeutunut Alan (Robin Williams). Alan ryntää isänsä tehtaalle ja saa kuulla Carlin ryhtyneen poliisiksi sekä Samin luopuneen liike-elämästään poikansa katoamisen jälkeen.


title: Jumanji

text: Koska Judyn ja Peterin heittäessä noppia mitään ei tapahdu, Alan tajuaa hänen ja Sarahin aloittaman pelin jatkuvan yhä. He etsivät Alanin katoamisesta murtuneen Sarahin (Bonnie Hunt) ja suostuttelevat hänet jatkamaan pelin loppuun. Sarahin heitto tuo esiin nopeasti kasvavia ihmissyöjäkasveja ja Alanin heitto tuo esiin metsästäjä Van Peltin (Jonathan Hyde), joka pyrkii tappamaan Alanin. Judyn heitto tuo kaupunkiin lauman sarvikuonoja, norsuja, seeproja ja pelikaaneja, joista yksi vie pelilaudan mukanaan. Peter saa laudan takaisin, mutta alkaa huijausheittoyrityksensä vuoksi muuttua apinaksi. Carl pidättää Alanin ja toisia seurannut Van Pelt onnistuu viemään pelin. Alan onnistuu pakenemaan ja Sarah, Judy ja Peter seuraavat Van Peltiä tavarataloon, jossa he saavat pelin takaisin. Parrishien talolle on ehtinyt tällä välin kasvaa viidakko. Seuraavat heitot tuovat taloon monsuunin, krokotiilejä ja hämähäkkejä. Lisäksi lattia muuttuu juoksuhiekaksi ja koko talo tuhoutuu maanjäristyksesessä, Judyn saadessa myrkytyksen kukista. Mutta juuri kun Van Pelt on saartamaisillaan Alanin, tämä voittaa pelin, jolloin Van Pelt, eläimet ja muut pelin tuomat ilmiöt imeytyvät takaisin pelilautaan.


title: Jumanji

text: Alan ja Sarah palaavat vuoteen 1969 takaisin lapsiksi ja muistavat kaiken tapahtuneen. Alan tekee sovinnon isänsä kanssa ja tunnustaa syyllisyytensä tehtaan koneiston vahingoittumiseen. Carl saa työnsä takaisin, eikä Alanin tarvitse vaihtaa koulua. Alan ja Sarah heittävät lautapelin jokeen ja suutelevat toisiaan. 26 vuotta myöhemmin Alanin vanhemmat ovat elossa, mutta eläkkeellä. Alan ja Sarah odottavat ensimmäistä lastaan ja tapaavat joulujuhlassa jälleen Judyn ja Peterin (jotka eivät muista peliä) ja ensi kertaa näiden vanhemmat Jimin ja Marthan. Parrishit tarjoavat Jimille töitä ja neuvovat tätä luopumaan lomasuunnittelemastaan, estääkseen näiden kuoleman.


title: Jumanji

text:
Sillä välin, hiekkarannalla, kaksi tyttöä kuulevat rummutusta ja lähistöllä näkyy hiekkaan hautautunut Jumanji.
Jumanji sai ensi-iltansa Yhdysvalloissa 15. joulukuuta 1995 ja muualla maailmassa kevät-kesällä 1996.


title: Jumanji

text: Elokuva-arviota keräävän Rotten Tomatoes -sivuston kriitikkoarvioiden keskiarvo elokuvalle on 5.6/10. .


title: Jumanji

text:
Esimerkiksi Chicago Sun-Timesin arvostettu kriitikko Roger Ebert moitti elokuvaa liian videopelimäiseksi ja nuorille katsojille pelottavaksi .
Entertainment Weeklyn Owen Gleiberman piti elokuvaa Jurassic Parkin tyylillä ratsastavana kopiona . ReelViewsin kriitikko James Berardinelli moitti elokuvan toistuvaa rakennetta, mutta kiitteli huumoria .


title: Jumanji

text: Yhdysvalloissa elokuva tuotti 100 miljoonaa dollaria ja kansainvälisesti 162 miljoonaa dollaria. Elokuvan yhteenlaskettu tuotto on siis 262 miljoonaa dollaria. 65 miljoonan dollarin budjettiin verrattuna elokuva oli taloudellinen menestys .


title: Jumanji

text: Elokuvan "Zathura – avaruusseikkailu" piti olla virallinen jatko-osa Jumanjille, mutta erinäisistä syistä Zathura julkaistiin täysin omana elokuvanaan erillään Jumanjista . Elokuvan teemat liikkuvat selvästi samoilla vesillä, sillä molempien elokuvien kantava idea on lautapelin todeksi muuttuminen. Myös Zathura perustuu Chris Van Allsburgin kirjaan.


title: Jumanji

text: 5. elokuuta 2015, Sony Pictures Entertainment julkisti suunnitelmansa tehdä elokuvasta uuden version ja asetti sen ensi-illaksi 25. joulukuuta 2016. Internetissä tähän suhtauduttiin negatiivisesti ja joidenkin mukaan asiasta ilmoitettiin liian pian Williamsin kuoleman jälkeen. Erityisesti Bradley Pierce ja E! News kommentoivat asiaa, jälkimmäisen tuntiessa, että uuden version tekeminen oli "tarpeetonta ja luokkaavaa". 14. tammikuuta 2016, Jake Kasdan julkistettiin uuden version ohjaajaksi. 20. tammikuuta 2016, elokuvan uudeksi ensi-iltapäivämääräksi ilmoitettiin 28. heinäkuuta 2017. Huhtikuussa 2016, Dwayne Johnson allekirjoitti sopimuksen elokuvan tuottamisesta ja pääosan esittämisestä, Varietyn, The Wrapin ja Deadlinen raportoidessa Kevin Hartin, Jack Blackin ja Nick Jonasin olevan neuvotteluissa näyttelijäkaartiin liittymisestä. Elokuussa 2016, Dwayne Johnson vahvisti, ettei elokuva ole uusi versio, vaan jatkoa vuoden 1995 elokuvalle ja että se kuvattaisiin Havaijilla. Elokuussa, Johnson ilmoitti Instagramissa Karen Gillanin liittyneen näyttelijäkaartiin. Syykuussa 2016, Johnson julkaisi elokuvalle tehtyä konseptitaidetta, joiden mukaan hänen hahmonsa nimi on tohtori Bravestone.


title: Shinnecock-intiaanit

text: Shinnecock-intiaanit olivat Long Islandin alkuperäisväestöä nykyisen New Yorkin alueella. Long Islandin seuduilla asui kaikkiaan 13 eri heimoa, joista shinnecock oli yksi. Kaikki heimot olivat algonkin kieliryhmää ja sukua mohikaaneille ja delawareille.


title: Shinnecock-intiaanit

text: Shinnecockit jäivät historiaan "rahantekijöinä". He olivat ykkösasemassa wampumien tuottajina. Amerikan alkuperäisväestö käytti wampumia maksuvälineenä ja koruina. Shinnecockien ranta-alueilta löytyi valtavia simpukka- ja osterimääriä. Valkoisista ja purppuranvärisistä helmistä tehtiin nauhoja, joita kutsuttiin wampumeiksi. Ne kulkivat heimolta toiselle, jopa niinkin kauas kuin Etelä-Dakotan mustille vuorille kiowa-intiaaneille. Ennen eurooppalaisten tuloa intiaanit käyttivät niitä pääasiassa seremoniossa. 1700-luvun alkupuolella wampumeja käytettiin kuitenkin rahana valkoisten ja intiaanien välisessä kaupassa eurooppalaisen valuutan puutteen takia. Kun koneet keksittiin, ja ne yleistyivat 1800-luvun puolivälissä ja wampumeja alettiin massatuottaa, syntyi inflaatio joka pysäytti niiden käytämisen rahana Itä-Amerikassa. Lännessä intiaanit kuitenkin käyttivät niitä edelleen kaupankäytiin 1800-luvun puoliväliin asti.


title: Shinnecock-intiaanit

text: Shinnecockeja ja alueen muita heimoja kutsuttiin meteoceiksi ja joskus myös montaukeiksi. Eurooppalaiset alkoivat 1600-luvulla liikkua näiden rauhaarakastavien ja melko kekseliäitten intiaanien alueilla Long Islandilla. He liikkuivat suurilla puista koverretuilla kanooteilla joskus pitkiäkin matkoja tehden vierailuja Long Island Soundin toiselle puolelle sukulaiskansojen luo. Kovin suuri heimo ei shinnecock koskaan ollut. Eurooppalaiset toivat mukaan tarttuvat taudit isorokon, tuhkarokon jotka tappoivat muallakin amerikassa paljon intiaaneja. Osa kansasta on kuitenkin säilynyt nykypäivään asti. Edelleen heitä asuu Long Islandissa jossa heitä asuu noin 1 500, jossa heillä on 750 eekkerin maa-alue Southamptonin kaupungissa New Yorkissa. Heidät tunnetaan verrattain hyvin ja heidän maineensa rahantekijöinä on jäänyt elämään. He ovat hätkähdyttäneet Wall Streetin pankkiireja haastamalla heidät oikeuteen ja vaatimalla maitaan takaisin.


title: Hypogammaglobulinemia

text: Hypogammaglobulinemia tarkoittaa tilaa, jossa seerumin IgG-pitoisuus on normaalia alempi. Määritelmän mukaan pitoisuus on alle 2 SD iänmukaisesta viitearvosta. Hypogammaglobulinemian syitä on tunnistettu yli 100 kappaletta.


title: Hypogammaglobulinemia

text:
Yksi hypogammaglobulinemiaa aiheuttavista sairauksista on X-kromosomaalinen agammaglobulinemia eli XLA. XLA on X-kromosomiin liittyvä sairaus, joka tunnetaan myös Brutonin agammaglobulinemiana. Periytymistapa on äidiltä periytynyt tautigeeniä
sisältävä X-kromosomi. Kyseinen sairaus huomataan jo varhain lapsena. Sairaudessa potilaan verenkierrosta puuttuu kypsiä B-soluja.


title: Vincent Lukáč

text: Vincent Lukáč (s. 14. helmikuuta 1954 Košice, Tšekkoslovakia) on slovakialainen entinen jääkiekkoilija. Pelipaikaltaan hän oli laitahyökkääjä.


title: Vincent Lukáč

text: Lukáč aloitti uransa Tšekkoslovakian pääsarjassa HC Košice -joukkueessa kaudella 1971–1972. Quebec Nordiques varasi hänet NHL:ään 1982 varaustilaisuuden kymmenennellä kierroksella numerolla 202. Hän ei kuitenkaan ikinä pelannut NHL:ssä, vaan siirtyi 1985 Saksaan Rosenheim SB:hen. Kahden Saksassa pelatun kauden jälkeen hän siirtyi yhdeksi kaudeksi Itävallan pääsarjaan ja sieltä Yhdistyneen kuningaskunnan sarjaan, jossa pelasi vuodet 1988–1990. Maajoukkueurallaan Lukáč edusti Tšekkoslovakiaa 1984 olympialaisissa, jossa joukkue saavutti hopeaa. MM-kilpailuissa hän oli mukana 1977 (kultaa), 1982 (hopeaa), 1983 (hopeaa) ja 1985 (kultaa). Hän edusti maataan myös 1984 Kanada Cupissa.


title: Vincent Lukáč

text: Pelaajauransa jälkeen Lukáč on toiminut valmentajana HC Košicessa, MsHK Žilinassa sekä Slovakian maajoukkueessa. Hänet nimitettiin Slovakian Hockey Hall of Fameen vuonna 2004.


title: So Called Plan

text: So Called Plan on suomalainen vuonna 2003 perustettu melodinen punk rock -yhtye, joka myös yhdistelee monia eri tyylilajeja sävellyksissään.


title: So Called Plan

text:
Ensimmäinen albumi "Suburbian Symphony" julkaistiin 2006.
Yhtyeen läpimurto kansan tietoisuuteen alkoi "Same About The Sorrow" singlellä.


title: So Called Plan

text: Toinen albumi "December Turns To Fall" julkaistiin 3. syyskuuta 2008. Tähän yhtyeen toiseen albumiin levynkannen suunnitteli tatuointitaiteilijana tunnettu Lasse Sjöroos.


title: So Called Plan

text: Kolmas albumi julkaistiin maaliskuussa 2011 ja se kantaa nimeä Go! And We Will Follow...


title: So Called Plan

text: So Called Plan perustettiin Suomen Turussa vuonna 2003 keväällä, kun eri yhtyeissä soittaneet Eero Saarikoski (laulu, kitara), Joni Saarinen (basso), Ville Asp (rummut, laulu) ja Jussi Bang (kitara) ystävystyivät ja päättivät perustaa yhtyeen. He aloittivat soittamalla vanhojen yhtyeidensä kappaleita, kunnes uusia biisejä alettiin kasata treenipaikalla.


title: So Called Plan

text: Yhtyeen ensimmäiset tuotokset olivat demot, joista toinen ilmestyi kesällä 2003, ja toinen vuonna 2004. Tällöin musiikki oli vielä melodista punkia, joka myöhemmin muuttui synkemmäksi ja myös metallin vaikutteet alkoivat kuulua.


title: So Called Plan

text: Vuonna 2005 marraskuussa So Called Plan allekirjoitti levytyssopimuksen suomalaisen Hype Recordsin kanssa. Pian kuitenkin yhtyeen kitaristi Jussi päätti alkaa keskittyä enemmän lentäjän opintoihinsa ja erosi yhtyeestä. Pian hänet kuitenkin saatiin korvattua Sauli Sipilällä.


title: So Called Plan

text: Debyyttialbumi "Suburbian Symphony" nauhoitettiin syksyllä vuonna 2005, jolloin myös kappaleesta Right Direction kuvattiin musiikkivideo. Albumi on omistettu solisti Eero Saarikosken edesmenneelle veljelle. Helmikuussa 2006 ilmestynyt ensimmäinen single "Same About The Sorrow" nousi heti virallisen singlelistan kolmanneksi. Debyyttialbumi ilmestyi 15. maaliskuuta 2006 ja se saavutti listalla sijan 10. Single "Music Box" julkaistiin 30.8.2006 ja saavutti listasijat 2. ja 5.


title: So Called Plan

text: Yhtye äänitti "December turns to fall" albumin kesällä/syksyllä 2007. Albumi julkaistiin 3. syyskuuta 2008.


title: So Called Plan

text: Yhtye äänitti "Go! And We Will Follow...l" albumin talvella 2010. Albumi julkaistiin 15. maaliskuussa 2011.


title: So Called Plan

text: Albumista julkaistut singlet: Dive - Decline


title: Janet Napolitano

text: Janet Georgia Napolitano (s. 29. marraskuuta 1957 New York City) on Yhdysvaltojen demokraattisen puolueen poliitikko. Napolitano toimi kotimaan turvallisuuden ministerinä Barack Obaman hallinnossa. Napolitano ilmoitti 12. heinäkuuta 2013 eroavansa ministerin tehtävästään ja jatkavansa Kalifornian yliopiston rehtorina. Napolitano toimi kotimaan turvallisuudesta vastaavana ministerinä vuodesta 2009 alkaen. Hän oli aiemmin Arizonan osavaltion 25. kuvernööri vuodesta 2003, tätä ennen Arizonan oikeusministeri 1999–2002.


title: Janet Napolitano

text: Napolitano valmistui Santa Claran yliopistosta Kaliforniasta ja väitteli oikeustieteen tohtoriksi Virginian yliopiston oikeustieteellisessä tiedekunnassa.


title: Janet Napolitano

text: Time-lehti nimesi hänet marraskuussa 2005 yhdeksi viidestä parhaasta osavaltion kuvernööristä, ja häntä pidettiin yhtenä kahdeksasta naisesta, joilla oli mahdollisuus tulla valituksi Yhdysvaltain presidentiksi seuraavissa vaaleissa vuonna 2008.


title: Janet Napolitano

text: Napolitano kannattaa kuolemanrangaistusta vakavista rikoksista ja hän on myös abortin kannattaja.


title: Ahmad Tejan Kabbah

text: Alhaji Ahmad Tejan Kabbah (16. helmikuuta 1932 Pendembu, Brittiläinen Sierra Leone – 13. maaliskuuta 2014 Freetown, Sierra Leone) oli sierraleonelainen poliitikko. Hänet valittiin ensimmäisen kerran maansa presidentiksi keväällä 1996 vaalien voittajana.


title: Ahmad Tejan Kabbah

text: Toukokuussa 1997 maassa tapahtui kuitenkin sotilaiden johtama vallankaappaus ja Kabbah joutui pakenemaan maasta. Maan väliaikaiseksi johtajaksi nousi sotilasjohtaja Johnny Paul Koroma. Sekasortoista tilannetta valvomaan valittu yhteisafrikkalainen sotilasjoukko palautti pian Kabbahin takaisin valtaan.


title: Ahmad Tejan Kabbah

text: Vuoden 2002 alussa Kabbah neuvotteli Revolutionary United Frontin sissijohtajan Foday Sankohin kanssa lopulta maan sisällissodan virallisesti päättäneen rauhansopimuksen. Kabbahin valta vahvistettiin presidentinvaaleilla 2002. Kabbah oli presidenttinä vuoteen 2007.


title: Luettelo Linnunrata-kirjasarjan käsitteistä

text: Tämä on luettelo Douglas Adamsin "Linnunradan käsikirja liftareille" -sarjan käsitteistä.


text: Baabelin kala on pieni keltainen kalalta näyttävä verijuotikas (iilimato), joka toimii tulkkina galaksien välisessä kommunikaatiossa.


text: Kala asetetaan henkilön korvakäytävään. Ravinnokseen tämä loiseläin käyttää aivotoiminnasta syntyvää energiaa, jota se ei ota isännästään, vaan tämän lähiympäristöstä. Ravittuaan itsensä tällä energialla se ulostaa isäntänsä aivoihin energiasta muodostettuja telepaattisia sanomia. Näin ollen Baabelin kalan isäntä pystyy välittömästi ymmärtämään maailmankaikkeuden kaikkia kieliä.


text: Linnunradan käsikirja liftareille kertoo, että "Baabelin kala" on maailmankaikkeuden kummallisin olio. Kirjassa mainitaan, että eräiden filosofien mukaan Baabelin kala on lopullinen todiste siitä, että Jumala ei ole olemassa. Päätelmä menee seuraavaan tapaan:


text: Lisäksi käsikirja mainitsee, että poistamalla kaikki kommunikaatiovaikeudet galaksien rotujen väliltä Baabelin kala on saanut aikaan suurempia ja verisempiä sotia kuin mikään muu koko maailmankaikkeuden historiassa.


text: Kalan nimi viittaa Baabelin torniin, joka esiintyy Ensimmäisessä Mooseksen kirjassa. Tarinan mukaan Jumala suuttuneena ihmiskunnalle hajotti Baabelin tornin ja muun muassa sekoitti ihmiskunnan kielet estääkseen tornin uudelleen rakentamisen.


text: Linnunradan käsikirjan ihailijoiden keskuudessa Baabelin kala on yksi kirjasarjan kuuluisimpia käsitteitä.


text: Internetin hakuteknologiaa kehittävällä yrityksellä AltaVistalla on Babel Fish Translation -niminen käännöspalvelu, joka kääntää tekstejä tai web-sivustoja eri kielille.


text: Disaster Area (kuunnelmassa Katastrofialue) on "plutoniumrockyhtye" Gagrakackan ajatusvyöhykkeeltä, joka on laajalti tunnettu äärimmäisen kovaäänisestä musiikistaan. Yhtyeen laulajana toimi/toimii Hotblack Desiato. Yhtyeen tulot ovat niin valtavat, että ne laajentavat hypermatematiikan rajoja. Heidän päätaloustutkijansa nimitettiikin neomatematiikan professoriksi Maximegalonin yliopistoon johtuen Disaster Arean veronpalautuksia koskevasta yleisestä ja suppeammasta teoriastansa.


text: "Linnunradan käsikirjan liftareille" mukaan yhtyeen musiikki on paitsi kovaäänistä musiikkia, myös kaikkein kovinta tunnettua melua koko luomakunnassa. Yhtyeen fanien mukaan musiikin soundi on parhaimmillaan kuunneltuna betonibunkkerissa, joka sijaitsee noin 60 kilometrin päässä itse esiintymislavasta. Yhtyeen jäsenet itse soittavat musiikkiaan kauko-ohjaimilla vahvasti äänieristetystä avaruusaluksesta, joka kiertää kyseistä planeettaa, tai niin kuin yleisemmin tapahtuukin, jotain ihan toista planeettaa.


text: Yhtyeen laulut ovat yleensä varsin yksinkertaisia, jotka toistavat vanhaa tuttua kaavaa, jossa tyttöolio kohtaa poikaolion alla hopeisen kuun, joka sitten räjähtää ilman mitään näkyvää syytä.


text: Disaster Arean esiintyminen on täysin kiellettyä joissain osissa Linnunrataa. Osissa taiteellisista syistä, mutta useimmissa sen vuoksi, että heidän äänentoistolaitteensa ovat ristiriidoissa paikallisten alueiden aserajoitussopimusten kanssa.


text: Maailmankaikkeuden toiseksi huonointa runoutta kirjoittivat Linnunradan käsikirjan mukaan Krian azgothit. Heidän mestarirunoilijansa oli Grunthos Mahtipontinen, jonka teoksia ovat muun muassa "Oodi pienelle vihreälle möykylle jonka löysin kainalostani juhannuspäivän aamuna" ja kaksitoistaosainen eepos "Mieluisimmat kylpykurlaukseni", jota lausuessaan kirjan mukaan Mahtipontinen kuoli, kun hänen suolistonsa päätti pelastaa ihmiskunnan, syöksyi ylös hänen kurkustaan ja kuristi hänen aivonsa. Huonoimmasta runoudesta ei tarvitse kirjan mukaan huolehtia, sillä se tuhoutui Maan mukana.


text: Margrathea on fiktiivinen planeetta, joka kiertää Soulianisin ja Rahmin kaksoisaurinkoa Hevosenpään tähtisumussa. Kuten Käsikirjassa kerrotaan, Linnunradan "kaikkein menestyksekkäimpien ja rikkaimpien kauppiaiden mielestä elämä alkoi ajan mittaan tuntua kovin tylsältä ja mitättömältä, ja he alkoivat epäillä sen johtuvan heidän elinympäristöstään." Tästä syystä Linnunradassa tulivat muotiin käsityönä valmistetut luksusplaneetat. Tämä teollisuus keskittyi Margrathealle, missä hyperavaruusinsinöörit imivät materiaa avaruuden valkoisista aukoista ja muotoilivat niistä unelmaplaneettoja. Margrathea kuitenkin itse rikastui jättäen muun Linnunradan säälittävään köyhyyteen. Järjestelmä hajosi, keisarikunta romahti ja planeetan ylle laskeutui hiljaisuus.


text: Pangalaktinen kurlauspommi on fiktiivinen alkoholijuoma, jonka vaikutuksia Linnunradan käsikirja liftareille kuvailee näin: ""Se tuntuu siltä kuin aivosi lyötäisiin muusiksi sitruunaviipaleella, joka on kiedottu suurehkon kultaharkon ympärille"". Käsikirja luettelee myös ne planeetat, joilta saa parasta kurlauspommia, ryypyn hinnan kullakin planeetalla ja niiden hyväntekeväisyysjärjestöjen nimet, jotka auttavat kurlauspommin käyttäjää pääsemään takaisin jaloilleen.


text: Ainesosat:


text: Nautitaan "hyvin" varovasti.


text: "Linnunradan käsikirja liftareille" kertoo pyyhkeen olevan korvaamaton Linnunradan ympäri matkustavalle liftarille.


text: Kirja kuvaa pyyhettä näin: Pyyhe, kirjassa sanotaan, on ehkä kaikkein käyttökelpoisin esine peukalokyytiläisen tavaroista. Ensinnäkin sillä on käytännöllistä arvoa: Siihen voi kääriytyä matkatessaan Jaglan Betan kylmien kuiden pinnalla. Sen päällä voi maata Santraginus V:n hohtavilla marmorihiekkarannoilla ja hengittää merien juovuttavia tuoksuja. Sen alle voi nukahtaa Kakrafoonin erämaassa punaisten aurinkojen lempeässä loisteessa. Sitä voi käyttää purjeena pikku lautassaan purjehtiessaan myötävirtaan pitkin Mothin raskasvetisiä jokia.


text: Tärkeintä pyyhkeessä ovat kuitenkin sen edustamat henkiset arvot. Jos kulkuri (= ei-peukalokyytiläinen) huomaa että peukalokyytiläisellä on pyyhe tallella, hän olettaa jostain tuntemattomasta syystä automaattisesti että tällä on mukanaan myös hammasharja, pesurätti, saippua, peltirasiallinen keksejä, juomaleili, kompassi, kartta, narukerä, hyttyssuihke, sadeasu, avaruuspuku ja muuta pientä. Kaiken lisäksi kulkuri lainaa mielellään pyyhkeen omistajalle minkä tahansa edellä mainituista esineistä tai jotain muuta minkä peukalokyytiläinen voi väittää vahingossa "kadottaneensa". Kulkurit ovat sitä mieltä, että kuka tahansa, joka pystyy liftaamaan Linnunrataa pitkin ja poikin, ottamaan sitä niskasta ja ravistelemaan sitä, pysyttelemään hengissä epämääräisissä paikoissa, taistelemaan läpi ylivoimaisten esteiden ja olemaan koko ajan selvillä siitä missä hänen pyyhkeensä on, on selvästikin mies jota ei parane jättää pois laskuista.


text: Pyyhkeen avulla voi myös pelastua traalilaisen sontiaismolottajan kynsistä (ks alempana).


text: Pyyhkeestä onkin tullut kirjan fanien keskuudessa olennainen osa "Linnunradan käsikirjaa" ja joka vuosi 25. toukokuuta vietetäänkin "pyyhepäivää" Douglas Adamsin muistolle.


text: Siriuksen Kyberneettinen Kauppakomppania () on kuvitteellinen yritys, jonka tuotteita ovat muun muassa "luonteeltaan valoisat ja elämänmyönteiset ovet", sekä "iloiset vertikaaliset ihmissiirtimet" (hissit). Yhtiön valmistama "Nutrimatic-laite" (kuunnelmassa Ravintomaatti) kykenee analysoimaan asiakkaan makunystyröitä ja aineenvaihduntaa aistiärsykkeiden avulla saadakseen selville, mikä asiakkaalle parhaiten maistuisi. Tästä huolimatta laite tarjoaa asiakkaalleen poikkeuksetta mukillisen nestettä, joka on ""lähes täysin, mutta ei tyystin erilaista kuin tee"".


text: Siriuksen Kyberneettinen Kauppakomppania on myös kehittänyt ominaisuuden nimeltä "Aito Inhimillinen Persoonallisuus (AIP)", jolla sen uusimmat tuotteet on varustettu. Valitettavasti Aidon Inhimillisen Persoonallisuuden asentaminen laitteisiin saa ne tavallisesti masentumaan; tästä esimerkkinä on yhtiön valmistama "paranoidi androidi Marvin", joka on yksi kirjasarjan keskeisistä hahmoista. Yhtiön iloiset vertikaaliset ihmissiirtimet on varustettu kyvyllä nähdä tulevaisuuteen, minkä ansiosta ne saapuvat oikeaan kerrokseen jo ennen kuin asiakas on päättänyt käyttää niitä. Tämä ominaisuus sai kuitenkin hissit turhautumaan ja muuttumaan vainoharhaisiksi, minkä ansiosta portaat tulivat uudelleen muotiin.


text: Kauppakomppanian tuotteet eivät ilmeisesti täysin tyydytä kuluttajia, sillä yhtiön valitusosasto kattaa Sirius Tau Cetin aurinkokunnan kolmen ensimmäisen planeetan suurimmat mantereet.


text: Kauppakomppania on erityisen kuuluisa ideakkaasta markkinointiosastostaan, josta "Liftareiden käsikirja" sanoo seuraavaa:


text: "Jaa ja nauti" () on Siriuksen Kyberneettisen Kauppakomppanian valitusosaston iskulause, sekä koko yhtiön tunnuslaulun nimi. Tätä ilmausta käytetään toisinaan ilmaisohjelmien ja avoimen lähdekoodin ohjelmien julkaisuissa.


text:
Syvä Miete on erään yliälykkään panulotteisen rodun, hiirien, itselleen rakentama supertietokone, jonka he tekivät saadakseen lopullisen vastauksen Perimmäiseen Kysymykseen elämästä, maailmankaikkeudesta ja kaikkesta muusta sellaisesta.
Syvä Miete laski ja arvioi 7,5 miljoonan vuoden ajan ja ilmoitti sitten, että vastaus on 42 – ja että sen saattoi vain ymmärtää, jos tiesi Perimmäisen Kysymyksen. Niin piti rakentaa toinen vieläkin suurempi tietokone selvittämään Kysymystä.
Tämä tietokone, jonka nimi oli Maa, oli niin valtava, että sitä hyvin usein luultiin planeetaksi - näin uskoivat etenkin ne apinankaltaiset olennot, ihmiset, jotka sen pinnalla elivät täysin tietämättöminä siitä, että olivat vain osa suurta tietokoneohjelmaa.
Ikävä kyllä, juuri ennen tulosten lukemisen hetkeä vogonit odottamatta tuhosivat tietokone Maan, koska se oli uuden hyperavaruusohikulkutien reitillä (tai niin he väittivät), ja niin jouduttiin heittämään kaikki toivo elämän tarkoituksen selville saamisesta - tai siltä ainakin näytti. Kaksi ihmistä jäi kuitenkin henkiin; Arthur Dent ja Tricia McMillan.


text: Verenhimoinen traalilainen sontiaismolottaja (alkukielellä ) on kirjasarjassa esiintyvä fiktiivinen eläinlaji.


text: Tämä Traal-planeetalta kotoisin oleva peto on erittäin vaarallinen, mutta tyhmä. "Liftareiden käsikirjan" mukaan paras tapa suojautua traalilaisen sontiaismolottajan hyökkäykseltä on kietoa pyyhe oman päänsä ympärille, sillä se olettaa, että jos saalis ei voi nähdä sitä, sekään ei voi nähdä saalista. Traalilainen sontiaismolottaja tekee kuulemma myös hyvää ruokaa turisteista.


text: Kirjaan perustuvassa tekstiseikkailupelissä pelaaja on jumissa sontiaismolottajan luolassa ja selviää sieltä pois tekemällä hautakummun ja kaivertamalla siihen nimensä. Sontiaismolottaja näkee haudan ja luulee jo syöneensä pelaajan sekä haudanneensa tämän ja poistuu paikalta.


text: Näitä kauniita eläimiä esiintyy vain vogonien kotiplaneetalla. Siellä evoluutio – huomatessaan minkä erehdyksen teki vogonien kanssa – yritti korjata asian tekemällä nämä kauniit sateenkaariravut. Vogonit harrastavat näiden säkenöivien, jalokivien lailla hohtavien sateenkaarirapujen hakkaamista rautavasaroilla pirstaleiksi.


title: Luettelo Keski-Maan käsitteistä

text: Tämä on luettelo fantasiakirjailija J. R. R. Tolkienin luoman Keski-Maan käsitteistä.


title: Luettelo Keski-Maan käsitteistä

text: Cirth (riimut, yksikkö "certh") on fiktiivinen haltioiden kirjoitusjärjestelmä J. R. R. Tolkienin mielikuvitusmaailmassa. Cirthin kehittivät "sindar" Beleriandissa. Cirth ovat kulmikkaita, koska niitä piti pystyä kaivertamaan puuhun ja kiveen. Toisella Ajalla monet kansat oppivat tuntemaan sen. Ennen Ensimmäisen Ajan loppua doriathilaisen Daeron laati cirthin uuteen uskoon. Morian kääpiöt omaksuivat nämä uudet riimut, joita kutsuttiin nimellä Angerthas. Sitä vastoin lännen haltiat hylkäsivät riimujen käytön lähes kokonaan.


title: Luettelo Keski-Maan käsitteistä

text: Angerthasin riimut koostuvat 60 eri merkistä:


title: Luettelo Keski-Maan käsitteistä

text: Tengwar (quenyaa, yks. "tengwa", ) olivat "eldar"in käyttämä kirjoitusmerkkijärjestelmä J. R. R. Tolkienin luomassa fantasiamaailmassa, Ardassa. Myös "certar"ia käytettiin, mutta "tengwar" oli vanhempi, ja sen olivat kehittäneet "noldor". Vanhin versio "tengwar"ista olivat Rúmilin "tengwar", mutta näitä ei tunnettu Keski-Maassa. Siellä käytettiin Fëanorin Rúmilin kirjaimiston pohjalta kehittämää "tengwar"ia, jonka "noldor" olivat sinne maanpaon aikana tuoneet.


title: Luettelo Keski-Maan käsitteistä

text: Puolhaltiat ovat ihmisen ja haltian lapsia. Heidän nimensä oli haltiakielellä Peredhel, monikossa Peredhil.


title: Luettelo Keski-Maan käsitteistä

text: Puolhaltioille annettiin mahdollisuus valita, tulisiko heistä ihmisiä ("edain") eli kuolevaisia vai haltioita ("eldar") eli kuolemattomia. Listassa on tärkeimpiä puolhaltioita Keski-Maasta.Eärendil olisi mieluummin halunnut olla ihminen, mutta hän valitsi kuolemattomuuden, vaimonsa takia, joka oli haltia. Eärendilin kohtalo oli erikoinen: hänen ei sallittu asua Valinorissa, mutta hän purjehti taivaalle laivallaan, Vingilotë, mukanaan Berenin ja Lúthienin Silmaril. Elwing rakensi Varjoisten Merien tornin ja tapasi Eärendilin usein tämän palatessa.


title: Luettelo Keski-Maan käsitteistä

text: Heidän perillisillään Elrondilla ja Arwen Undómielilla oli vapaa valinta suvustaan. Elrond ja hänen kaksospoikansa Elladan ja Elrohir valitsivat "eldar"in kansan ja Arwen valitsi "edain"in isänsä suureksi suruksi. Elrosin jälkeläisille ei annettu mahdollisuutta valita, mutta he elivät paljon pidempään kuin tavallinen ihminen. Myöhempinä aikoina Númenorin kuninkaat, Elrosin jälkeläiset, katuivat esi-isänsä päätöstä, ja tämä johti Númenorin kaatumiseen.


title: Luettelo Keski-Maan käsitteistä

text: Dior oli Berenin ja Lúthienin poika, ja hänet laskettiin puolhaltiaksi, kuten myös hänen lapsensa Doriathin Nimloth, Eluréd, Elurín ja Elwing. Eluréd ja Elurín tapettiin, mutta Elwing sai valita sukunsa.


title: Luettelo Keski-Maan käsitteistä

text: Arwen, Elrondin tytär, nai Aragornin, Elrosin perillisen, yhdistäen kaksi puolhaltiasukua Neljännellä ajalla. Heidän poikaansa Eldarionia tai heidän tyttäriään ei laskettu puolhaltioiksi.


title: Luettelo Keski-Maan käsitteistä

text: Dol Amrothissa númenorilainen Imrazôr oli nainut haltian, ja siten Dol Amrothin prinssit olivat haltioiden perillisiä, mutta heitä ei laskettu puolhaltioiksi.


title: Huhkola

text: Huhkola on pientalolähiö itäisessä Turussa. Huhkolan väkiluku n.1000. Väestöstä alle 15-vuotiaita on 15,21 % ja yli 65-vuotiaita 14,99 %. Äidinkieleltään suomenkielisiä alueen asukkaista on 89,21 %, ruotsinkielisiä 7,38 % ja 3,36 % muita.


title: Huhkola

text:
Lähimmät palvelut löytyvät pääosin Huhkolan vieressä sijaitsevasta kauppakeskus Skanssista. Huhkolassa sijaitsee urheilukenttiä, päiväkoti ja kaupungin sisäisen liikenteen linja-autopysäkki.
Huhkolassa sijaitsee myös kaupungin ylläpitämä valaistu puruton pururata ja frisbeegolfpuisto.


title: Manaaja (elokuva)

text: Manaaja ("The Exorcist") on vuonna 1973 ensi-iltansa saanut yhdysvaltalainen kauhuelokuva, jota pidetään yhtenä lajityypin klassikoista. Sen on ohjannut William Friedkin, ja pääosissa ovat Linda Blair, Ellen Burstyn, Max von Sydow ja Jason Miller. Elokuva perustuu William Peter Blattyn "Manaaja"-romaaniin.


title: Manaaja (elokuva)

text: Uskonnollisaiheisen kauhun lisäksi "Manaajassa" kuvataan perheyhteyden hajoamista, kun Reganin puberteetin ja teinikapinan laajentumista verrataan riivaukseen.


title: Manaaja (elokuva)

text: Vuonna 2000 "Manaajasta" julkaistiin yksitoista minuuttia alkuperäistä pidempi ohjaajan versio, joka sisältää ennennäkemätöntä materiaalia, kuten Linda Blairin niin sanotun hämähäkkikävelyn portaita alas.


title: Manaaja (elokuva)

text: Katolisen kirkon virallisen päämanaajan Gabriele Amorthin mukaan elokuva on sisällöltään tarkka ja perustuu tositapahtumiin, joskin erikoistehosteet ovat liioiteltuja. Hän suosittelee "Manaajan" katsomista, koska ”ihmisten tulee saada tietää mitä me teemme”.


title: Manaaja (elokuva)

text: Elokuva kertoo Regan-nimisestä tytöstä ja hänen äidistään Chrisistä. Demoni Pazuzu riivaa Reganin. Oireet ilmenevät aluksi rivona kielenkäyttönä ja sängyn tärinänä. Regan viedään sen jälkeen tutkimuksesta toiseen.


title: Manaaja (elokuva)

text: Samaan aikaan lähistöllä alkaa tapahtua kaikenlaisia etupäässä seksuaalisia kirkon häpäisyjä: Neitsyt Marian patsas on maalattu muistuttamaan katunaista, ja latinankielinen alttarikortti, jossa on osa rukouksista, on vaihdettu koneella kirjoitettuun niin ikään puhtaalla latinalla kirjoitettuun kuvaukseen lesbolaisesta suhteesta Neitsyt Marian ja Magdalan Marian välillä. Maalauksessa käytetyt värit ovat peräisin Reganin maalilaatikosta, ja kirjoituskone, jolla teksti on tehty, hänen kotonaan - asiaa tutkiva poliisi ja katoliset papit ovat ymmällään: miten tämä on mahdollista?


title: Manaaja (elokuva)

text: Samoin tytön äidin ystävä, juoppo ja rivoon kielenkäyttöön ihastunut elokuvaohjaaja Burke Dennings löydetään kuolleena: hänen niskansa on kirjaimellisesti väännetty nurin niin että kasvot ovat selän puolella.


title: Manaaja (elokuva)

text: Tytön tila pahenee pahenemistaan niin, että hänet joudutaan kytkemään lepositeiden avulla vuoteeseensa ja ruokkimaan nenämahaletkulla.


title: Manaaja (elokuva)

text: Ainoaksi pelastusmahdollisuudeksi osoittautuu katolisen kirkon harjoittama manaus.


title: Manaaja (elokuva)

text: Asian havaitsee nuori jesuiittapappi ja lääkäri Damien Karras, jolla on vaikea henkilökohtainen kriisi: hänen äitinsä potee nopeasti pahenevaa dementiaa ja tarvitsisi läheisen apua kipeästi.


title: Manaaja (elokuva)

text: Tämän vuoksi tehtävään määrätään varsinaiseksi manaajaksi kokenut filosofi ja paleontologi, isä Lankester Merrin. Karrasista tulee hänen apulaisensa. Merrin päättää jo aluksi, että manaus toteutetaan lyhyellä kaavalla eli pyhien litania jätetään pois.


title: Manaaja (elokuva)

text: Operaatio alkaa vyöryä eteenpäin kiihtyvällä tahdilla. Nopeasti Karras havaitsee, että demoni estää tyttöä nukkumasta, mikä merkitsee, että tämän elimistö pettää ennemmin tai myöhemmin.


title: Manaaja (elokuva)

text: Kauhu, mystiikka ja armo kietoutuvat vavahduttavasti yhteen lopputaistelussa, jossa ihmissielua raastanut demonin mahti murretaan hirvittävällä hinnalla.


title: Manaaja (elokuva)

text: Elokuva on saanut kaikkiaan neljä jatko-osaa. "Manaaja III" perustuu William Peter Blattyn "Manaajan" jatko-osaksi kirjoittamaan romaaniin "Paholaislegioona" ja sivuuttaa "Manaaja II":n tapahtumat.


title: Huambo

text: Huambo on Huambon maakunnan pääkaupunki Angolassa. Se sijaitsee noin 220 kilometriä Benguelasta itään. Portugalilaiset perustivat kaupungin vuonna 1912. Vuosina 1928–1975 sen nimi oli Nova Lisboa (Uusi-Lissabon). Kaupungin asukasluku vuonna 1983 oli noin 203 800.


title: Linja-autopysäkki

text: Linja-autopysäkki eli bussipysäkki on ajoradan varteen merkitty alue tai erillinen levennys, jossa linja-autot pysähtyvät ottaakseen kyytiin matkustajia tai jättääkseen heitä pois. Bussipysäkit ovat linja-autojen kulkusuunnan puoleisella ajoradan laidalla. Linja-autopysäkin tunnistaa kelta- tai sinipohjaisesta linja-auton kuvalla varustetusta liikennemerkistä. Paikallisliikenteessä merkki on keltapohjainen ja kaukoliikenteessä sinipohjainen.


title: Linja-autopysäkki

text: Pysäkeille, joiden käyttäjämäärä on suuri, rakennetaan usein katos suojaamaan odottavia matkustajia sateelta. Pysäkkien yhteyteen on tapana asentaa roska-astioita sekä haja-asutusalueilla usein postilaatikoita.


title: Linja-autopysäkki

text: Kaupungeissa linja-autopysäkeillä on usein paperinen aikataulu. Katoksellisilla pysäkeillä voi olla myös linjakartta. Esimerkiksi pääkaupunkiseudulla, Tampereella, Turussa, Oulussa ja Kuopiossa on pysäkeillä myös sähköisiä aikataulunäyttöjä, jotka kertovat linja-autojen tuloon jäljellä olevan ajan. Joillakin linjoilla näytöt saavat ajantasaista informaatiota linja-auton sijainnista ja vastaavat näin todellista tilannetta, eivätkä pysäkkiaikataulun arvioaikaa.


title: Linja-autopysäkki

text: Tieliikenneasetuksessa linja-autopysäkin merkki kieltää pysäköinnin 12 metrin etäisyydellä merkistä, ellei reunakiveykseen ole värityksellä merkitty tästä poikkeavaa pysäkkialuetta. Väritys on Suomessa useimmiten keltainen. Pysäkiltä lähtevää linja-autoa on muun liikenteen väistettävä, jos tiellä on korkeintaan 60 km/h nopeusrajoitus.


title: Linja-autopysäkki

text: Merkin yhteyteen voidaan asettaa kunnan vaakuna, tariffin ja liikenteenharjoittajaryhmän tunnus, lisäkilvissä pysäkin nimi sekä varsinkin kaupungeissa paikallisliikenteen linja-auton pysäkeillä siinä pysähtyvien linjojen numerotunnukset sekä päätepisteiden nimet, jonne linjat liikennöivät. Pikavuorolinjan pysäkki osoitetaan merkin yhteyteen asetettavalla lisäkilvellä.


title: Vasili Pervuhin

text: Vasili Aleksejevitš Pervuhin (, s. 1. tammikuuta 1956 Penza, Neuvostoliitto) on venäläinen entinen jääkiekkoilija, pelipaikaltaan puolustaja. Pervuhin pelasi 280 maaottelussa tehden 22 maalia vuosina 1976–1989. Neuvostoliiton mestaruussarjassa Pervuhin pelasi 703 liigaottelua tehden 93 maalia. Hän edusti jääkiekkoseuroja Dynamo Moskova, Krylja Sovetov ja Molot Perm. Pervuhin oli Neuvostoliiton maajoukkueen luotettavimpia puolustajapelaajia 1970- ja 1980-luvuilla.


title: Igor Liba

text: Igor Liba (s. 4. marraskuuta 1960 Prešov, Tšekkoslovakia) on slovakialainen entinen jääkiekkoilija. Pelipaikaltaan hän oli laitahyökkääjä.


title: Igor Liba

text: Liba aloitti uransa Tšekkoslovakian pääsarjassa kaudella 1978–1979 ZPA Prešovissa. Seuraavalla kaudella hän siirtyi HC Košiceen, jossa pelasi vuoteen 1982 saakka voittaen samana vuonna liigan maalikuninkuuden. Seuraavat kaksi kautta Liba pelasi HC Dukla Jihlavassa ennen paluutaan HC Košiceen. Calgary Flames varasi hänet NHL:ään 1983 varaustilaisuuden viidennellä kierroksella numerolla 91. Calgary kauppasi Liban oikeudet Minnesota North Starsille 20. toukokuuta 1988. Saman vuoden syksyllä hän siirtyi Pohjois-Amerikkaan. Minnesota kuitenkin käski hänet farmijoukkueeseensa, mihin Liba ei suostunut. Hänet siirrettiin New York Rangersiin 11. lokakuuta. Saman kauden aikana hänet kaupattiin Los Angeles Kingsiin, missä Liba pääsi pelaamaan Wayne Gretzkyn kanssa. Kauden jälkeen hän palasi Tšekkoslovakiaan. Hän pelasi Euroopassa kevääseen 2003 asti Tšekkoslovakiassa, Sveitsissä, Italiassa, Suomessa TuTo Hockeyssä, Itävallassa ja Slovakiassa.


title: Igor Liba

text: Maajoukkueurallaan Liba edusti Tšekkoslovakiaa olympialaisissa 1984 (hopeaa), 1988 ja 1992 (pronssia). MM-kilpailuissa hän pelasi 1982 (hopeaa), 1983 (hopeaa), 1985 (kultaa), 1986, 1987 (pronssia) ja 1992 (pronssia). Kanada Cupissa hän kilpaili 1984 ja 1987. Hänet nimitettiin Slovakian Hockey Hall of Fameen vuonna 2004.


title: Vankilamuseo

text: Vankilamuseo on Hämeenlinnan Linnanniemessä sijaitseva museo, joka esittelee Suomen vankeinhoidon ja vankilaelämän historiaa. Se sijaitsee vanhassa lääninvankilassa, josta viimeiset vangit siirrettiin uusiin tiloihin Kylmäkosken vankilaan 15. maaliskuuta 1993.


title: Vankilamuseo

text: Rakennus valmistui Suomen ensimmäiseksi sellivankilaksi vuonna 1871. Aikaisemmin vangit asuivat yhteismakuusaleissa. Vankila rakennettiin miesten kuritushuoneeksi. Kymmenen vuotta myöhemmin kuritushuonevangit siirrettiin Helsinkiin ja viereisessä linnassa ollut lääninvankila levittäytyi rakennukseen.


title: Vankilamuseo

text: Hämeen linnan alueella on ollut vankeja keskiajalta lähtien. Lääninvankilan naapurina on ollut kuritus- ja työvankila naisille. Hallinnollisesti alueen vankilat yhdistettiin vuonna 1927 Hämeenlinnan keskus- ja lääninvankilaksi.


title: Vankilamuseo

text: Linnan alueen vankilatoiminta väistyi pikkuhiljaa. Vanhan linnan kunnostustyö museoksi alkoi 1950-luvulla, jolloin naisvankila antoi tilaa kunnostukselle. Naisten käytössä ollut nelikerroksinen sellirakennus purettiin vuonna 1976 vankilamuseon pohjoispuolelta. Vankilamuseon naapuri, ojennuslaitokseksi valmistunut rakennus toimi viimeiset vankila-aikansa lääninvankilan avo-osastona. Nyt tiloissa sijaitsee Hämeenlinnan kaupungin historiallisen museon toimistotiloja ja perusnäyttely.


title: Vankilamuseo

text: Pikku-Parolassa Hämeenlinnassa toimii edelleen Hämeenlinnan vankila, joka aloitti uusissa tiloissa vuonna 1972.


title: Vankilamuseo

text: Vankilamuseo muodostaa Suomen Tykistömuseon ja Hämeen linnan kanssa Linnanniemen museoalueen, jolla on oma parkkialue ja viitoitus. Kävijällä on myös mahdollisuus ostaa yhteislippu useisiin museoihin.


title: Vankilamuseo

text: Vankilamuseo oli Hämeenlinnan kaupunginmuseon (aiemmalta nimeltään Hämeenlinnan kaupungin historiallinen museo) vastuulla 20 vuotta syksyyn 2015 saakka. Tämän jälkeen näyttelyn ylläpitovastuu siirtyi Museovirastolle; valtion Senaatti-kiinteistöille vuoden 2014 alusta lähtien siirtämä rakennus oli remontissa ja suljettuna kesään 2017 saakka.


title: Vankilamuseo

text: Vankilamuseo avattiin jälleen yleisölle toukokuussa 2017. Museo on avoinna kesäkauden ja käytännön toimintaa pyörittää Lions Club Hämeenlinna Tawasti. Toiminnasta vastaa Hämeenlinnan elinkeinoyhtiö Linnan Kehitys Oy. Vuodesta 2018 museon näyttelytoimintaa on ylläpitänyt Museovirasto.


title: Clandestino

text: Clandestino on Manu Chaon levy, joka julkaistiin syksyllä 1998. Se on ensimmäinen Chaon soololevy ja sekoitus espanjan-, ranskan-, ja englanninkielisiä kappaleita. Levystä on Amerikassa myynnissä Ark21:n painos ja Euroopassa Virgin Francen painos.


title: Clandestino

text: Etukannessa on Manu Chao. Takana on keltaisella pohjalla iso punainen aurinko, jossa on sotkuisella mustalla tekstillä kappaleiden nimiä ja päällä lukee mustalla "Manu Chao" ja sen alapuolella turkoosilla "Clandestino". CD-levyllä on oranssinpunainen monisäteinen aurinko.


title: Clandestino

text: Etukansi on sama kuin Virgin Francessa, mutta takapuolella pieni punainen aurinko keltaisella pohjalla, jossa kirjoitus on vähemmän sotkuista kuin toisessa versiossa. Takakannen kuvan päällä on Ark:in "tuoteseloste". CD-levyllä on aurinko, jossa on punaista ja vihreää. Tekstilipuke eroaa paljon Virgin Francen painoksesta.


title: Viilupuu

text: Viilupuu () on useista ohuista havupuuviiluista liimattu teollinen puutuote. Viilupuun kauppanimet Kertopuu ja Kerto ovat Metsä Woodin markkinoimia tavaramerkkejä.


title: Viilupuu

text: Viilupuutuotteita käytetään yleensä määrämittaiseksi työstettynä palkkeina, seinärankoina, sekä lattia- ja seinälevyinä. Viilupuu sopii kestävyytensä ansiosta kantaviin rakenteisiin.


title: Viilupuu

text: Viilupuu valmistetaan sorvatuista 3,2 millimetrin paksuisista havupuuviiluista säänkestävästi liimaamalla. Viiluista liimataan 1,8 tai 2,5 metriä leveää jatkuvaa laattaa, joka sahataan palkeiksi, soiroiksi ja levyiksi, joita käytetään sellaisenaan tai jatkojalostetaan rakennusosiksi. Laatta puristetaan yhteen 140 °C:n lämpötilassa. Vanerin valmistuksesta prosessi eroaa siinä, että viilupuu valmistetaan jatkuvana laattana ja vaneri määrämittaisina levyinä. Viilupuuta valmistetaan joko siten että viilujen syysuunta on pitkittäinen kaikissa viilukerroksissa, sekä laattaa jossa ristiviilut lisäävät poikittaista lujuutta ja jäykkyyttä.


title: Viilupuu

text: Metsäliittoyhtymä rakennutti yhdessä Tapiola-yhtiöiden kanssa Kiinteistö Oy FMO:n Espoon Tapiolaan 2005. Rakennus on Euroopan suurin puurakenteinen toimistorakennus, ja sen runkomateriaalina on käytetty viilupuuta. Rakennus on palkittu Puupalkinto-puuarkkitehtuuripalkinnolla vuonna 2006, ja se samana vuonna sai jaetun toisen palkinnon Suomen Rakennusinsinöörien Liiton RIL-kilpailussa.


title: City Ice Boat

text: City Ice Boat oli sarja varhaisia yhdysvaltalaisia jäänmurtajia. Erityisesti "City Ice Boat No. 1" on ansainnut paikkansa jäänmurtajien historiassa, sillä se oli maailman ensimmäinen varta vasten jäänmurtajaksi rakennettu laiva, joka valmistui vuonna 1837. Tätä puista siipirataslaivaa seurasi samanniminen rautalaiva ja myöhemmin vielä numerot 2 ja 3 saaneet kaimat.


title: City Ice Boat

text: Pennsylvanian osavaltiossa sijaitsevasta Philadelphian kaupungista muodostui 1830-luvulla tärkeä rautatieliikenteen solmukohta. Sieltä oli hyvä yhteys valtamereen kaupungin sivuitse virtaavaa Delaware-jokea pitkin. Joen jäätyminen ankarina talvina pysäytti kuitenkin kaupankäynnin ja tavaroiden kulun lähes kokonaan. Jää tarjosi kyllä ihmisille monenlaisia huvittelumahdollisuuksia, mutta laivat se sitoi paikoilleen. Höyrykoneen voimalla kulkeva siipirataslaiva pystyi pilkkomaan jäätä pidentäen näin liikennöintikautta ja sellaisen Philadelphian kaupunki päätti rakennuttaa.


title: City Ice Boat

text: Maaliskuussa 1837 muodostettiin johtokunta (Trustees of Ice Boats), johon valittiin kaksitoista kaupungin huomattavinta kauppiasta. Heidän tehtävänsä oli valvoa laivan rakentamista, sen liikennöintiä ja määrätä maksut sen käytöstä. Tämän puisen laivan rakensi Vandusen & Birely -veistämö ja se laskettiin vesille elokuussa 1837. Aluksen pituus oli 53,1 metriä ja leveys siipirattaiden suojien kohdalla 17,5 metriä. Muualla laivan suurin leveys oli 8 metriä ja sen syväys oli 3,05 metriä. Aluksen kaksi 250 hevosvoimaista, philadelphialaisen Mathias Baldwinin rakentamaa höyrykonetta pyörittivät aluksen laidoilla olleita rautavahvisteisia puisia siipirattaita. "City Ice Boat No. 1" aloitti jäiden pilkkomisen joulukuussa 1837 varmistaen näin kulkuyhteyden Philadelphian satamasta joelle. Alus toimi tehtävässään vuoteen 1865, jolloin se korvattiin samannimisellä rautalaivalla.


title: City Ice Boat

text: Aluksen rakensi philadelphialainen William Cramp & Sons Ship and Engine Building Company ja se sai telakkanumerokseen 147. Tämä rautainen alus luovutettiin kaupungin käyttöön helmikuussa 1866 ja sen kapteenina toimi L. H. Schellinger. Alus, jonka bruttovetoisuus oli 325, toimi edeltäjänsä tavoin Philadelphian satamassa. Vuonna 1917 alus muutettiin ruoppaajaksi.


title: City Ice Boat

text: Tämänkin aluksen rakensi raudasta William Cramp & Sons Ship and Engine Building Company telakkanumerolla 153. Alus, jonka bruttovetoisuus oli 458, luovutettiin vuonna 1867 Philadelphian kaupungille, joka hylkäsi sen vuonna 1955.


title: City Ice Boat

text: Aluksen rakensi raudasta John H. Dialoguen (1828–1898) ja Randolph Woodin (?–1874) yritys River Iron Works, joka toimi joen vastarannalla olevassa, mutta New Jerseyn puolella sijaitsevassa Camdenissa. Vesillelasku tapahtui 5. marraskuuta 1873 ja luovutus kaupungin käyttöön seuraavan vuoden puolella. Alus juuttui Delaware-joen ahtojäihin helmikuussa 1905, jäät veivät sen päin hylkyä ja murtaja upposi. On hyvin harvinaista, että jäänmurtaja uppoaa jäiden vuoksi.


title: City Ice Boat

text: Numero kahta ja numero kolmea käytettiin jään pilkkomisen ohella toisten alusten avustamiseen ja hinaamiseen. Ne toimivat Delaware-joen ja Delawarenlahden lisäksi myös läheisillä rannikkoalueilla. Alusten hallinnointi siirrettiin vuonna 1887 yleisten töiden osaston alaiselle jäälaivavirastolle. Vuonna 1907 virasto siirrettiin osaksi kaupungin Laituri-, satama- ja lauttaosastoa. Vanhuutensa alukset viettivät suureksi osaksi ruoppaustöissä, koska jäätä esiintyi Delaware-joessa yhä harvemmin.


title: Halinen

text:
Halinen () on Turun Aurajoen yläjuoksulla sijaitseva kaupunginosa. Halisten väkiluku on 3 501 (2004) ja sen asukkaista 81,18 % puhuu äidinkielenään suomea tai ruotsia ja 18,82 % muita kieliä. Alueen väestölisäys on 0,34 %. Turussa Halinen on tunnettu yhtenä kaupungin suurimmista maahanmuuttajakeskittymistä, Halistenkoskesta ja padostaan.
Halisten kerrostaloalueet sijoittuvat Halisten keskustaan, jota kiertää laaja pientaloalue. Halinen onkin suurimmaksi osaksi pientalovaltaista omakoti- ja rivitaloasutusta, jonka sivualuetta kutsutaan vanhaksi Haliseksi ja Halisten päätyä Halisten jatkoksi. Tunnusomaista Halisille ovat laajat metsäalueet ja laaja asumaton pinta-ala, jotka luovat ulkoilu- ja virkistysmahdollisuuksia asukkaille.


title: Halinen

text: Vanhinta asutusta Halisissa edustaa Aurajen varressa historiallinen Halisten kylämäki, joka läheisen Kuralan kylämäen tapaan on ollut asuttuna yhtäjaksoisesti rautakaudelta asti. Kylän perinteinen rakenne on vieläkin säilynyt, ja rakennukset ovat pääosin 1800-luvulta ja 1900-luvun alusta. Kylämäki muodostaa yhdessä viereisen Halistenkosken ja Turun vesilaitoksen kanssa yhden Suomen valtakunnallisesti merkittävistä rakennetuista kulttuuriympäristöistä.


title: Klinefelterin oireyhtymä

text: Klinefelterin oireyhtymä eli Klinefelterin syndrooma johtuu miehen ylimääräisestä X-kromosomista. Se on ihmisen yleisin sukupuolikromosomipoikkeavuus, ja sen esiintyvyys on 1:500–1:1 000 vastasyntynyttä poikalasta. Oireita ovat mm. kivesten pienuus; lantion naismaisuus; fyysisen voiman vähyys; gynekomastia, johon voi liittyä maitorauhasten suurentuminen; kasvonpiirteiden naismaisuus; vähäkarvaisuus (esim. heikko parrankasvu sekä naismaisen tarkka ja suora häpykarvoituksen yläraja); hedelmättömyys; kielelliset vaikeudet sekä suuri ruumiin pituus, tosin istumakorkeus jää yleensä koko ruumiin pituuteen nähden pieneksi; suuri koko ruumiin pituus johtuu siis enimmäkseen jalkojen suuresta pituudesta. Myös jalkaterät ovat usein tavallista suuremmat.


title: Klinefelterin oireyhtymä

text: Pojilla, joiden kromosomisto on XXY, puberteetti alkaa suunnilleen normaalisti, mutta kehityksen edetessä he alkavat jäädä jälkeen ikätovereistaan. Usein kivekset kasvavat huomattavasti murrosiän alkuvaiheilla, ja saattavat saavuttaa jopa 3 senttimetrin pituuden, mutta pienevät jälleen muutamassa vuodessa sekä muuttuvat normaalia kiinteämmiksi, vaikka penis kehittyykin normaalisti. Aikuisen XXY-miehen kivesten tilavuus on miltei aina 10:tä kuutiosenttimetriä pienempi. Tämä yleensä saa aikaan naismaisia ja lapsimaisia ominaisuuksia. Useimmat Klinefelter-miehet ovat myös hedelmättömiä, ja osa hedelmällisistä Klinefelter-miehistä tulee vähitellen hedelmättömiksi. Osa Klinefelter-tapauksista todetaankin hedelmättömyyden syyn etsinnän myötä. Klinefelter-miehillä, joilla on vakava gynekomastia, on sama rintasyöpäriski kuin naisilla. Testosteronihoidolla, jonka vaste ja tarvekin ovat yksilöllisiä, voidaan aikaansaada kehon miehistyminen; muiden muassa karvoituksen voimistuminen, lihasvoiman kasvu ja normaali äänenmurros. Se vaikuttaa lisäksi keskittymiskyvyn ja itsetunnon parantumisena, normaalin seksuaalivietin heräämisenä sekä lisääntyneenä energisyyden määränä. Testosteronihoito ehkäisee lisäksi monia sairauksia, mm. nuorella iällä alkavaa osteoporoosia. Testosteronihoito ei kuitenkaan vaikuta kivesten kasvuun eikä hedelmällisyyteen eikä välttämättä estä rintojen kasvua. Gynekomastia voidaan parantaa leikkauksella, mutta vain noin kymmenesosalla Klinefelter-miehistä on tarvetta siihen.


title: Klinefelterin oireyhtymä

text: Klinefelterin oireyhtymään kuuluu usein jo ennen pubertaalista ikää raajojen tavallisesti suurempi pituus verrattuna muuhun vartaloon, mutta ehkä vasta murrosiässä on nähtävissä tavallista pienempi istumakorkeus. Klinefelter-pojat eivät ole syntyessään ja lapsuudessaan keskimäärin suurikokoisempia kuin normaalin sukupuolikromosomiston omaavat pojat keskimäärin ovat, mutta pituuskasvun jatkuessa tavallista pitempään se aiheuttaa XXY-poikien normaalia suuremman, raajavoittoisen vartalon pituuden verrattuna perhetaustoihin. Valtaosa miehistä on yli 180 senttimetriä pitkiä.


title: Klinefelterin oireyhtymä

text: Klinefelter-miesten aikuisuudesta tiedetään niukasti. Useimmat Klinefelter-aiheiseen kyselytutkimukseen vastanneet aikuiset Klinefelter-miehet ovat kertoneet elävänsä täysin normaalia aikuisen miehen elämää.


title: Klinefelterin oireyhtymä

text: Klinefelterin oireyhtymästä on vaikeaa saada varma tieto, koska Klinefelter-diagnoosiin tarvitaan soluviljelmänäyte. Jotkut tutkijat ovatkin lakanneet käyttämästä termiä Klinefelterin syndrooma ja korvanneet sen sanalla XXY-mies, koska oireiston näkyvyys on eri XXY-miehillä niin eritasoista. Suuri osa Klinefelter-miehistä, joilla oireisto ei ole kovin näkyvää, ei edes aavista, että heillä voisi olla ylimääräinen sukupuolikromosomi. Noin kolmasosaa tapauksista ei huomata milloinkaan.


title: Klinefelterin oireyhtymä

text: Oireyhtymä on nimetty tohtori Harry Klinefelterin mukaan, joka kuvasi sen vuonna 1942.


title: Nikolai Drozdetski

text: Nikolai Vladimirovitš Drozdetski (, 14. kesäkuuta 1957 Kolpina, Neuvostoliitto – 24. marraskuuta 1995 Pietari, Venäjä) oli venäläinen jääkiekkoilija. Pelipaikaltaan oikea hyökkääjä. Drozdetski oli teknisesti taitava pelaaja ja hyvä maalintekijä. Hän pelasi 109 maaottelua tehden 64 maalia vuosina 1980–1985 Neuvostoliiton maajoukkueessa. Neuvostoliiton mestaruussarjassa hän pelasi 403 liigaottelua tehden 252 maalia. Drozdetski pelasi jääkiekkoseuroissa SKA Leningrad ja TsSKA Moskova.


title: 6. päivä

text: 6. päivä () on vuonna 2000 valmistunut yhdysvaltalainen toimintaelokuva, jonka on ohjannut Roger Spottiswoode. Pääosissa esiintyvät Arnold Schwarzenegger, Michael Rapaport, Wendy Crewson, Tony Goldwyn, Michael Rooger ja Sarah Wynter.


title: 6. päivä

text: Elokuva kertoo lähitulevaisuudesta, jossa kloonaustekniikka on harpannut rajusti eteenpäin, mutta ihmiskloonaus on kiellettyä. Päähenkilö, lentäjä Adam Gibson, tulee eräänä päivänä töistä kotiin ja huomaa että hänet on vaihdettu klooniin. Pian Adam huomaa olevansa takaa-ajettu ja hänen perheensäkin on vaarassa. Myöhemmin Adamille kerrotaan hänen itsensä olevan klooni.


title: Untamala

text: Untamala on vanha kyläkeskus ja taajama läntisessä Laitilassa. Tyypiltään se on raittikylä, joka syntyi harjulle, vesiväylän varrelle. Nykyisin kylää halkoo valtatie 8. Kylässä on nykyisin kyläkirkko, kylätalo ja kotiseutumuseo sekä kahvila, joka on auki kesäisin. Untamalan koulussa on luokat 1–6. Untamala lienee saanut nimensä muinaisesta germaanisesta miehen nimestä, josta esimerkiksi Kalevalassa tunnetaan muoto Untamo ja kansanperinteessä myös Untamoinen. Asukkaita Untamalassa on 368.


title: Untamala

text: Sen lisäksi että valtatie 8 menee kylän läpi, kylän ja Laitilan Keskustan välillä menee myös 2000-luvulla tehty pyörätie, joka on yksi Laitilan pisimmistä. Lähimpiin taajamiin Laitilan Keskustaan on matkaa 5 kilometriä ja Pyhärannan Ihodeen 9 kilometriä.


title: Untamala

text: Untamalassa on toiminut 2000-luvulla avattu Untamalan arkeologinen opastuskeskus, joka on esitellyt yleisölle arkeologien työtä ja Lounais-Suomen esihistoriaa. Opastuskeskus sijaitsee vanhaan kivinavettaan remontoiduissa tiloissa mäellä, jolla sijaitsee roomalaisen rautakauden kalmisto. Vuodesta 2010 opastuskeskus on ollut säästösyistä suljettuna.


title: Untamala

text: Untamala on valittu Suomen vuoden kyläksi vuonna 2006.


title: Untamala

text: Untamalan korkeimmat kohdat kohosivat Litorinamerestä noin 4 000 vuotta sitten. Ensimmäiset merkit ihmistoiminnasta ajoittuvat kivikauden loppuun. Kylän paikalla on asuttu yhtäjaksoisesti yli 2 000 vuotta, ja kirjallisissa lähteissä Untamala esiintyy vuodesta 1413 lähtien. Historian merkit näkyvätkin hyvin eri ajanjaksoilta.


title: Untamala

text: Harjulla sijaitsee yksi Suomen tunnetuimmista rautakautisista hautapaikoista eli kalmistoista. Kalmistot on ajoitettu roomalaisaikaan, jonka mukaan on saanut myös nimen: Untamalan tyypin kummut. Untamala on esihistoriallisilta löydöiltään poikkeuksellisen rikas. Siellä on 16 kiinteää muinaisjäännöstä ja viisi muuta hajalöytöpaikkaa. Kylä on myös säilyttänyt tiiviin raittikylän rakenteensa poikkeuksellisen hyvin.


title: Untamala

text: Kirkonseutu kertoo kristinuskon varhaisvaiheista Laitilassa 1200–1300-luvuilla. Keskiaikaisen kirkon paikalle on rakennettu nykyinen kyläkirkko vuonna 1785. Nykyiseen asuunsa Pyhän Pietarin kirkko on korjattu vuonna 1870.


title: Untamala

text: Kirkkomaalla sijaitsee Suomen tiettävästi vanhin kristillinen hautamuistomerkki, Kalevanpojan viikatteentikku.


title: Untamala

text: Museovirasto on vuonna 2009 määritellyt Untamalan raittikylän valtakunnallisesti merkittäväksi rakennetuksi kulttuuriympäristöksi.


title: Say

text: Say voi tarkoittaa ainakin seuraavia asioita:


title: Aleksandr Skvortsov

text: Aleksandr Vikentjevitš Skvortsov (, s. 28. elokuuta 1954 Gorki, Neuvostoliitto) on venäläinen entinen jääkiekkoilija, pelipaikaltaan hyökkääjä. Hän pelasi Neuvostoliiton maajoukkueessa vuosina 1976–1985 123 maaottelua tehden 41 maalia. Neuvostoliiton mestaruussarjassa Skvortsov pelasi 580 liigaottelua tehden 244 maalia Gorkin Torpedon joukkueessa.


title: Timo Susi

text: Timo Antero Susi (s. 25. tammikuuta 1959 Kouvola) on entinen suomalainen jääkiekkoilija. Pelipaikaltaan hän oli laitahyökkääjä. Hänet muistetaan etenkin omintakeisesta kääntölaukauksestaan.


title: Timo Susi

text: Susi aloitti pelaajauransa Kouvolassa, mutta siirtyi 1978 Tapparaan SM-liigaan. Hän pelasi Tapparassa 14 kautta, joiden aikana voitti Suomen mestaruuden kuudesti (1979, 1982, 1984, 1986, 1987 ja 1988). Hän oli Tapparan kapteeni syksystä 1986 kauteen 1991–1992.


title: Timo Susi

text: Suden keskushyökkääjänä Tapparassa oli alkuvaiheessa usein Juha Nurmi ja myöhemmin Erkki Lehtonen, jonka kanssa Susi esiintyi myös maajoukkueessa.


title: Timo Susi

text: Yhteensä Susi keräsi uransa aikana runkosarjassa 552 ottelussa 295 maalia ja 245 syöttöä eli yhteensä 540 tehopistettä. Pudotuspeleissä hän saalisti 91 ottelussa 38 maalia ja 50 syöttöä eli yhteensä 88 tehopistettä. Susi oli pitkään kaikkien aikojen pudotuspelien maalipörssissä jaetulla ykköstilalla, kunnes Petri Varis otti ennätyksen itselleen keväällä 2008.


title: Timo Susi

text: Maajoukkueurallaan Susi edusti Suomea 148 maaottelussa. Hän pelasi kuusissa MM-kilpailuissa sekä kaksissa olympialaisissa, joista 1988 tuloksena oli olympiahopea. Hänet nimitettiin Suomen Jääkiekkoleijonaksi numerolla 120 vuonna 2000. Vuonna 2005 Tappara jäädytti hänen pelinumeronsa.


title: Timo Susi

text: Timo Suden poika Atte Susi pelasi Tapparassa juniorijoukkueissa ja syksyn 2010 European Trophyn otteluissa. Hän pelasi vuoteen 2016 asti Mestiksessä Lempäälän Kisassa ja Kiekko-Laserissa sekä Ranskan toiseksi korkeimmalla sarjatasolla Dunkerquen, Reimsin ja Courbevoien riveissä.


title: Härkätaistelu

text: Härkätaistelu (, ) on etenkin Espanjassa suosittu perinteinen kansanhuvi, jossa "torerot" eli härkätaistelijat suorittavat erilaisia liikkeitä tavoitteenaan hallita härkää, jonka he lopuksi usein surmaavat.


title: Härkätaistelu

text: Taisteluhärät ovat oma rotunsa, ja niitä kasvatetaan varta vasten härkätaisteluita varten. Taisteluhärät ovat kuohimattomia sonneja, ja ne viedään taisteluun 4–6-vuotiaana. Härkätaistelunäytännössä on perinteisesti kuusi härkää sekä kolme matadoria eli päähärkätaistelijaa. Alussa matadorin avustajat väsyttävät viittoja ja hevosia kohti ryntäilevää härkää peitsineen ja terineen. Näytöksen lopussa matadori kohtaa härän yksin, ohjailee sitä punaisen vaatteen eli "muletan" avulla ja lopulta surmaa sen miekalla. Matadorin suoritusta arvioidaan esimerkiksi sen taiteellisuuden kannalta. Härkätaistelu on hyvin vaarallista, ja lajissa on historian aikana kuollut useita satoja matadoreja. 1980-luvun jälkeen kuolemantapauksia on sattunut maailmalla kaksi, molemmat 2010-luvulla.


title: Härkätaistelu

text: Härkätaistelua harjoitetaan Espanjassa, Portugalissa, eteläisessä Ranskassa ja useissa Latinalaisen Amerikan maissa. Espanjassa härkätaistelulla on virallisesti kansallisen kulttuuriperinnön asema. Joissain osissa maata se on kuitenkin nykyisin kiellettyä, sillä jotkut pitävät sitä julmana.


title: Härkätaistelu

text: Espanja on härkätaistelun ykkösmaa. Madridia pidetään härkätaistelun pääkaupunkina, ja kaupungissa on kaksi aktiivista härkätaisteluareenaa, Plaza de Toros de Las Ventas ja Plaza de Toros Palacio Vistalegre. Myös esimerkiksi Sevilla, Pamplona, Valencia ja Bilbao ovat suuria härkätaistelukaupunkeja. Härkätaisteluita järjestetään myös esimerkiksi Portugalissa, eteläisessä Ranskassa, Meksikossa sekä Etelä-Amerikan Kolumbiassa, Venezuelassa, Perussa ja Ecuadorissa. Portugalissa härkää ei surmata, härkätaistelijat ovat yleensä ratsailla ja härän sarvet joskus tylsytetään. Mexico Cityn härkätaisteluareena on maailman suurin.


title: Härkätaistelu

text: Härkätaistelu sai vuonna 2013 Espanjan parlamentin äänestyksessä virallisesti Espanjan kulttuuriperinnön aseman ja sitä kautta lainsuojan.


title: Härkätaistelu

text: Härkätaistelun alkuperä on kadonnut historian hämärään, mutta lajilla vaikuttaa olleen monta edeltäjää. Iberian niemimaalla kehitettiin visigoottien aikana 400–600-lukujen aikana laji, jossa miehet kamppailivat härkiä vastaan. Peitsillä kaupunkien aukioilla tai amfiteattereissa käydyt härkätaistelut olivat yleistyneet 1000-lukuun mennessä. Reconquistan jälkeen härkätaisteluista tuli aristokraattien hupia. Paavi Pius V kielsi härkätaistelut vuonna 1567, mutta niiden suosio jatkoi kasvamistaan, ja ne laillistettiin uudelleen. Filip IV:n kaudella 1621–1665 härkätaistelijan peitsen korvasi lyhyt keihäs. 1700-luvulla Espanjan härkätaistelijat olivat jo siirtyneet taistelemaan jalan, ja ratsailla olivat nyt avustajat. Portugalissa härkätaistelijat jatkoivat edelleen hevosten selässä.


title: Härkätaistelu

text: Härkätaistelun suosio oli kasvanut 1700-luvulla niin, että taisteluhärkiä pystyttiin jalostamaan taisteluita varten. Yksi lajin varhaisista suuruuksista oli Joaquín Rodríguez Costillares (s. 1729), joka tunnetaan nykyaikaisen härkätaistelun isänä. Tuolloin härkä pyrittiin vielä surmaamaan melko nopeasti, mutta ajan myötä taidokkuus härän käsittelyssä nousi tapon rinnalle.


title: Härkätaistelu

text: Härkätaistelutapahtuman perinteisessä ja kaikkein yleisimmissä muodossa kolme matadoria kohtaa ja surmaa vuorollaan kuusi härkää. Kokenein matadori on ensimmäisenä vuorossa. Koko tapahtuma kestää kaksi ja puoli tuntia.


title: Härkätaistelu

text: Matadori on härkätaistelun päätähti. Hänen nimensä näkyy tapahtumien mainoksissa, ja häntä yleisö tulee katsomaan. Matadorit johtavat kolmesta "banderillerosta" ja kahdesta "picadorista" sekä useasta muusta avustajasta koostuvaa ryhmäänsä ("cuadrilla") näytöksen aikana. Matadorit aloittavat uransa yleensä käymällä nuorina härkätaistelukoulua.


title: Härkätaistelu

text: Näytöksen aluksi suoritetaan avausparaati "paséillo", jossa matadorit, muut esiintyjät ja avustajat tulevat areenalle. Ryhmä kävelee päätuomarin ("presidente") aition eteen.


title: Härkätaistelu

text: Jokaisessa tapahtuman yksittäisessä taistelussa on kolme osaa. Ensimmäisessä osassa härkä päästetään portista areenalle ja matadori ryhtyy avustajineen testaamaan sen reaktioita ja kuntoa. Jokaisella härkätaistelijalla eli "torerolla" on viitta eli "capote", joka on väriltään yleensä purppuranpunainen ja keltainen. Matadori heiluttaa viittaansa härän edessä ja ohjaa sen hyökkäilyt ohitseen käyttäen eri tekniikoita. Kun matadori on saanut härän hallintaansa, areenalle ratsastaa kaksi "picadoria", jotka iskevät härkää sen paksuun niskaan peitsillään. Picadorin hevosella on kylkisuojat ja silmälappu, joka estää sitä hätääntymästä, kun härkä hyökkää. Peitsenpistoilla selvitetään, kuinka urhea härkä on, ja niiden avulla härkä saadaan pitämään päätään alempana. Samalla nähdään, onko härässä jokin vika, jonka vuoksi se täytyisi vaihtaa toiseen.


title: Härkätaistelu

text: Taistelun toisessa osassa areenalle tulee "banderilleroja", joiden tehtävä on iskeä härän niskaan "banderilloja", puukeppejä, joiden päässä on nelisenttinen terä. Joskus banderillot iskee matadori itse. Banderillojen iskemisessä on kyse rohkeuden osoituksesta ja härän usuttamisesta tekemään pitkiä ryntäyksiä. Samalla matadori oppii lisää härän käyttäytymisestä.


title: Härkätaistelu

text: Taistelun kolmannessa ja viimeisessä osassa, "faenassa", matadori taistelee härkää vastaan yksin. Hänellä on kädessään punaisesta kankaasta tehty viitta eli "muleta", jossa on puinen reuna. Hän kantaa aluksi puusta tai alumiinista tehtyä valemiekkaa, jonka hän vaihtaa lopussa aitoon teräsmiekkaan. Matadori heiluttaa muletaansa härän edessä ja ohjailee härkää näyttävin ja rohkein elein, kun se hyökkäilee viittaa kohti. Jokaisella matadorilla on omanlaisensa liikkeet.


title: Härkätaistelu

text: Matadorilla on kymmenen minuuttia aikaa, johon mennessä hänen on surmattava härkä. Jos hän ei tee sitä, trumpettia soitetaan sen merkiksi, että hän saa kolme minuuttia lisäaikaa. Sen jälkeen hän saa tarvittaessa vielä kaksi minuuttia lisäaikaa, mutta jos härkä on sittenkin vielä surmaamatta, taistelu keskeytetään ja härkä viedään teuraalle.


title: Härkätaistelu

text: Kun matadori on valmis kuoliniskuun, hän ottaa teräsmiekan ja iskee sen härän lapaluiden väliin, yleensä suoraan edestä. Isku katkaisee härän aortan, ja se kaatuu yleensä pian iskun jälkeen. Tapon nopeus ja tehokkuus on tärkeä osa matadorin suorituksen arvoa. Matadoria arvioidaan myös hänen kokonaissuorituksensa taiteellisuuden ja estetiikan sekä sen erityislaatuisuuden kannalta. Joskus harvoin härän henki säästetään, jos se osoitti poikkeuksellista urheutta.


title: Härkätaistelu

text: Jos yleisö arvostaa matadorin suoritusta nousemalla seisomaan ja heiluttamalla valkoisia nenäliinoja, päätuomari voi myöntää matadorille palkinnoksi härän yhden korvan, kaksi korvaa, tai parhaassa tapauksessa korvat ja hännän. Yksi korva myönnetään, jos yli puolet yleisöstä vaatii sitä. Myös urhealle härälle voidaan järjestää kunniakierros.


title: Härkätaistelu

text: Espanjalaisessa ja latinalaisamerikkalaisessa kulttuurissa härkiä arvostetaan niiden sulokkuuden, ketteryyden ja hallitun voiman vuoksi. Härkätaistelujen härät ovat oma rotunsa, jota on kasvatettu vuosisatojen ajan vain härkätaisteluja varten. Nykyisin suosituin rotu on Vistahermosa, jonka ominaisuuksia pidetään soveltuvimpina nykyaikaiseen härkätaisteluun. Matadoreilla ja lajin seuraajilla voi olla omat suosikkirotunsa. Tyypillinen taisteluhärkä painaa 450–650 kilogrammaa. Taisteluhärällä on erityisen vahva niska. Sen väritys sekä sarvien, jalkojen ja hännän pituus vaihtelevat roduittain.


title: Härkätaistelu

text: Nuori härkä vieroitetaan, rokotetaan ja polttomerkitään. Vuosikkaat tarkastetaan avoimilla niityillä, ja riittävän raivokkaista ja rohkeista kasvatetaan taisteluhärkiä. Hylätyt lähetetään teurastamoon. Kaksi- tai kolmevuotiaat hiehotkin testataan pienellä areenalla: parhaat käytetään siitokseen ja muut lähetetään teurastamoon. Taisteluhärkiä ei kuohita.


title: Härkätaistelu

text: Taisteluhärkiä kasvatetaan yksityisillä karjatiloilla, joita Espanjassa on eri puolilla maata. Tunnetuimmat härkätilat sijaitsevat Sevillassa. Taisteluhärkä saa elää koko elämänsä ajan laitumella vapaana laumassa muiden härkien kanssa. Sitä ruokitaan hyvin, ja sen terveydestä pidetään mahdollisimman hyvää huolta, sillä vain hyväkuntoiset härät kelpaavat härkätaisteluun. Härkää ei päästetä ihmisten kanssa tekemisiin, vaan sen hyökkäävyyttä selvitetään hevosten avulla.


title: Härkätaistelu

text: Härkä viedään elämänsä ensimmäiseen ja viimeiseen taisteluunsa 4–6-vuotiaana. Taistelun jälkeen härän lihat myydään ruoaksi. Kutakin härkää käytetään taistelussa vain yhden kerran, sillä härillä on hyvä muisti, ja kokenut härkä on liian vaarallinen vastustaja.


title: Härkätaistelu

text: Härkä hyökkää sarvet tanassa luonnostaan kaikkea uhkaavaa kohti, ja taistelun aikana härkätaistelijat usuttavat sitä hyökkäämään viittansa kimppuun. Yksittäisen härän käyttäytymistä ei voi ennustaa taistelussa. Jotkin härät vetäytyvät areenan reunalle, mutta urheat härät ryntäilevät toistuvasti torerojen viittoja päin. Härkätaistelussa arvostetaan erityisesti sellaisia härkiä, jotka laskevat päänsä aivan alas hyökätessään. Hyökkäysten pitää myös olla raivokkaita ja yhdenmukaisia.


title: Härkätaistelu

text: Härän kanssa areenalle joutunut harjaantumaton ihminen on vakavassa loukkaantumisen ja kuoleman vaarassa. Härkätaistelu on hyvin vaarallista kokeneellekin härkätaistelijalle. Tilastojen mukaan espanjalaisia härkätaistelijoita on 1700-luvun jälkeen kuollut ainakin 533. Vuoden 1987 jälkeen ei lähes kolmeen vuosikymmeneen kuollut matadoreja. Vuonna 2016 kuoli espanjalainen Victor Barrio ja vuonna 2017 espanjalainen Ivan Fandiño.


title: Härkätaistelu

text: Epävirallisen tilaston mukaan vuonna 2013 Espanjan 661 härkätaistelussa härän sarvista loukkaantui 31 matadoria ja 16 avustajaa. Jotkin vammoista olivat hengenvaarallisia. Härkätaistelijoiden vammat eivät lääketieteen kehityksen ansiosta enää johda kuolemaan yhtä usein kuin aiemmin, ja suurilla areenoilla on kirurgeja hoitamassa loukkaantuneita.


title: Härkätaistelu

text: Jotkut pitävät härkätaistelua raakana, ja laji onkin herättänyt vastustusta ympäri maailmaa, myös Espanjassa. Vuonna 2015 useat espanjalaiskaupungit lopettivat tukensa härkätaistelulle. Härkätaistelujen määrä on myös selvästi laskenut 2000-luvulla. Espanjan puolueista härkätaistelua vastustavat etenkin vasemmistolaiset. Kanariansaarilla härkätaistelu kiellettiin vuonna 1991. Katalonia kielsi härkätaistelun vuodesta 2012 alkaen.


title: Härkätaistelu

text: Härkätaistelun kannattajien mukaan härkätaistelu on härälle vähemmän julma ja onneton kohtalo kuin se, joka härkää odottaisi teurastamossa. Kannattajien mukaan härkätaistelu on myös vähemmän väkivaltaista kuin ammattinyrkkeily ja aiheuttaa vähemmän loukkaantumisia kuin amerikkalainen jalkapallo. Härkätaistelua on puolustettu myös taidemuotona sekä sen viihdearvon ja työllistävän vaikutuksen vuoksi.


title: Härkätaistelu

text: Yhdysvaltalaisen kirjailijan Ernest Hemingwayn härkätaistelun estetiikasta sekä sen kulttuurisista ja ritualistisista piirteistä kertova kirja "Kuolema iltapäivällä" (1932) on edelleen alan arvostetuimpia teoksia. Hemingway käsitteli härkätaistelua myös romaanissaan "Ja aurinko nousee" (1926).


title: Id Tech 4

text: id Tech 4 (aikaisemmalta nimeltään Doom 3 -pelimoottori) on id Softwaren kehittämä pelimoottori, jota käytettiin ensi kerran samannimisessä ensimmäisen persoonan ammuntapelissä. Pelimoottorin pääsuunnittelija on John Carmack, joka on suunnitellut myös "Doom 3" -pelimoottorin edeltäjien, "Doomin" ja "Quaken", pelimoottorit. Pelimoottori lisäsi parannuksia edelliseen id Tech 3 -pelimoottoriin verrattuna kuten normaalikartoituksen.


title: Id Tech 4

text: Pelimoottorin ominaisuuksiin kuuluvat muun muassa dynaaminen valaistus, pelihahmojen huulisynkronoitu puhe ja "bump mapping" eli pintastrukturointi. Pelin vaatimukset olivat aikoinaan vertex ja pixel shaderia tukeva grafiikkakortti, kuten NVIDIA GeForce 3 tai ATI Radeon 8500, ja 64 MB grafiikkamuistia. Peli on toteutettu Carmackin suosimalla OpenGL:llä.


title: Id Tech 4

text: Merkittävin muutos on siirtyminen täyteen dynaamiseen valaistukseen ja aiempien grafiikkamoottorien ennalta lasketut pintojen valaistusarvot jätettiin kokonaan pois. Pelaajahahmot on animoitu skeletal animation -tekniikalla, jossa hahmon liikkeet animoidaan sen sisällä olevien ”luiden” avulla.


title: Id Tech 4

text: Pelimoottorin haittapuolena oli se, että kentät suunnitellaan edelleen Quakesta periytyvällä tavalla luoden suljettu pelialue kiinteän tilan sisään. Tämä vuoksi laajojen avoimien tilojen, kuten ulkoalueiden luominen on hankalaa. Puute korjattiin vasta "" -pelissä MegaTexture-tekniikalla. Tässä muodostetaan yksi iso tekstuuri, jolla esitetään pelikentän ”maa” korkeuseroineen ja muine ominaisuuksineen.


title: Id Tech 4

text: Pelimoottori julkaistiin avoimen lähdekoodin lisenssillä marraskuussa 2011, lukuun ottamatta erästä varjojen piirtoa koskevaa osaa, johon Creative Technology omistaa patentin. Patenttikiista oli aikoinaan sovittu sillä että id otti peliin mukaan tuen Creativen markkinoimalle Environmental audio extensions -tekniikalla (EAX).


title: Tony Yayo

text: Tony Yayo, oikealta nimeltään Marvin Bernard (s. 31. maaliskuuta 1978), on yhdysvaltalainen rap-artisti. Hän on yksi 50 Centin johtaman G-Unitin alkuperäisjäsenistä. Yayo pidätettiin New Yorkissa mm. laittomien aseiden hallussapidosta vuonna 2003 ja hän joutui yli vuodeksi vankilaan. Samana vuonna hän sai tyttären. Yayon päästyä vapaaksi ei mennyt kuin päivä ja hän joutui uudestaan vankilaan, tällä kertaa väärennetyn passin vuoksi. Vankilasta päästyään Yayo alkoi valmistella esikoisalbumiaan "Thoughts Of A Predicate Felon", joka julkaistiin lopulta elokuussa 2005. Enimmäkseen Yayon kappaleet käsittelevät hänen viettämäänsä aikaa vankilassa.


title: Tony Yayo

text: Thoughts of a Predicate Felon


title: Nordic Tournament

text: Nordic Tournament oli vuosittainen, maaliskuussa järjestettävä mäkihyppytapahtuma, joka koostui neljästä Suomessa ja Norjassa hypättävästä mäkihypyn maailmancupin osakilpailusta. Kilpailupaikat olivat Lahti, Kuopio, Lillehammer ja Holmenkollen (Oslo). Kilpailussa neljän osakilpailun pisteet laskettiin yhteen. Ensimmäisen kerran Nordic Tournament järjestettiin vuonna 1997 ja viimeisen kerran vuonna 2010.


title: Stéphane Chapuisat

text: Stéphane ”Chappi” Chapuisat (s. 28. kesäkuuta 1969 Lausanne, Sveitsi) on sveitsiläinen jalkapalloilija, pelipaikaltaan hyökkääjä. Chapuisatia pidetään yhtenä maansa kaikkien aikojen parhaista pelaajista. Sveitsin parhaaksi jalkapalloilijaksi hänet on valittu neljästi, vuosina 1992, 1993, 1994 ja 2001. Myös Chapuisatin isä Pierre-Albert oli tunnettu jalkapalloilija.


title: Stéphane Chapuisat

text: Chapuisat aloitti jalkapallon pelaamisen vuonna 1977, jolloin hän liittyi Zürichin Punaisen Tähden juniorijoukkueeseen. Kotimaassaan hän edusti myös FC Lausanne-Sportia ja FC Étoile Sportive Malleyta, kunnes siirtyi vuonna 1991 Saksaan, Bayer 05 Uerdingeniin. Siellä hän pelasi vain kymmenen ottelua ennen siirtymistään suurseura Borussia Dortmundin riveihin. Hän pysyi Saksassa vuoteen 1999 asti, jolloin hän palasi Sveitsiin, Grasshoppersiin, ja sieltä 2001 BSC Young Boysin joukkueeseen. Hän palasi kesällä 2005 Lausanne-Sportiin ja lopetti uransa vuonna 2006. Chapuisatin seurajoukkueuran paras saavutus on Mestareiden liigan voitto vuodelta 1997 Borussian joukkueessa. Vuosina 1995 ja 1996 hän voitti samassa seurassa Saksan Bundesliigan ja vuonna 2001 Sveitsin mestaruuden Grasshoppersissa.


title: Stéphane Chapuisat

text: Sveitsin maajoukkueessa "Chappi" on pelannut 103 ottelua ja tehnyt niissä 21 maalia. Hän oli mukana MM-kisoissa 1994 ja EM-kisoissa 1996 ja 2004.


title: Meroiittinen aakkosto

text: Meroiittinen aakkosto on Egyptin hieroglyfeihin perustuva kirjaimisto, jolla kirjoitettiin meroen kieltä muinaisessa Meroën valtakunnassa - ja mahdollisesti sen seuraajiksi nousseiden Nubian valtakuntien kieliä, joita myöhemmin alettiin kirjoittaa kreikkalaisin kirjaimin.


title: Meroiittinen aakkosto

text: Kirjoitusjärjestelmä oli aakkoskirjoitusta, ja poikkesi siten suuresti hieroglyfeistä. Joidenkin tutkijoiden mielestä kreikkalaisella kirjoituksella oli suuri merkitys meroiittisen aakkoston syntymisessä, koska myös meroiittisessa kirjoituksessa on vokaalimerkit. Muuten kreikkalainen ja meroiittinen kirjoitusjärjestelmä toimivat varsin eri tavoin.


title: Meroiittinen aakkosto

text: Meroiittisessa järjestelmässä muille kirjaimille oli oma merkkinsä, mutta ellei muuta vokaalia ollut merkitty, tavun vokaaliksi oletettiin a. Toisaalta yksin oleva konsonantti merkittiin samalla merkillä kuin e. Niinpä kaksi merkkiä me tarkoitti joko 'm' tai 'me', kun taas ma merkittiin yhdellä merkillä ja mi kahdella. Joillekin muille tavuille oli omia erityismerkkejään. Siinä mielessä meroiittista kirjaimistoa voidaan sanoa "puoliksi tavukirjoitusjärjestelmäksi". Useita tavun lopussa olevia konsonantteja voitiin jättää merkitsemättä.


title: Meroiittinen aakkosto

text: Kirjaimistossa oli kaiken kaikkiaan 23 symbolia. Näiden joukossa oli


title: Meroiittinen aakkosto

text: Vaikka brittiläinen egyptologi Francis Llwellyn Griffith tulkitsi kirjoitusjärjestelmän jo vuonna 1909, sillä kirjoitettua kieltä ei vieläkään ymmärretä täysin.


title: Raaka keikka

text: Raaka keikka () on vuonna 1986 ensi-iltansa saanut yhdysvaltalainen toimintaelokuva, jonka on ohjannut John Irvin. Pääosissa esiintyvät Arnold Schwarzenegger, Kathryn Harrold, Darren McGavin, Sam Wanamaker, Paul Shenar ja Ed Lauter.


title: Raaka keikka

text: Elokuva kertoo liian kovien otteittensa vuoksi FBI:sta potkut saaneesta Mark Kaminskystä (Schwarzenegger), joka soluttautuu kokaiiniliigaan.


title: Raaka keikka

text: "Video-oppaassa" vuodelta 1994 Asko Alanen pitää "Raakaa keikkaa" tukevana tarinana mutta sen väkivaltaa paikoin ylilyötynä. Hän antaa elokuvalle kolme tähteä viidestä, mikä vastaa sanallista arviota ”hyvä”.


title: Britannium

text: Britannium () on metalliseos, joka koostuu tinasta (93 %), antimonista (5 %) ja kuparista (2 %).


title: Britannium

text: Britanniumia mainittiin ensimmäistä kertaa vuonna 1769 nimellä "Vickers White Metal" . Eräiden asiantuntijoiden mukaan britannium on se "valkoinen metalli" joka muodosti pohjan varhaisille kokeiluille elohopean ja tinan tai metalliseosten päällystelyyn 1700- ja 1800-luvuilla.


title: Britannium

text: Oscar-patsaat valmistetaan pääasiassa britanniumista, jonka pinta on kullattu.


title: Jari Torkki

text: Jari Kaarlo Torkki (s. 11. elokuuta 1965 Hinnerjoki) on entinen suomalainen jääkiekkoilija. Pelipaikaltaan hän oli laitahyökkääjä.


title: Jari Torkki

text: Torkki aloitti uransa miesten tasolla kaudella 1981–1982 Rauman Lukon paidassa SM-liigassa. Chicago Blackhawks varasi hänet NHL:ään 1983 varaustilaisuuden kuudennella kierroksella numerolla 115. Torkki pelasi Lukossa vuoteen 1988. Hän pelasi 1987 MM-kilpailuissa ja 1988 olympialaisissa, mistä saavutuksena oli olympiahopea. Syksyllä 1988 Torkki siirtyi Pohjois-Amerikkaan, mutta ei päässyt kauden aikana pelaamaan NHL:ässä kuin neljä ottelua. Kausi sujui pääasiassa IHL:ssä Saginaw Hawksissa. Seuraavan kauden hän pelasi myös IHL:ssä, tällä kertaa Indianapolis Icessa.


title: Jari Torkki

text: Kauden jälkeen hän palasi syksyllä 1990 Lukkoon, jossa pelasi vuoteen 1996 saakka. Vuonna 1996 hän siirtyi pelaamaan Saksaan, jossa pelasi kaksi kautta. Tämän jälkeen hän pelasi Italiassa kauteen 2001–2002 saakka. Saman kauden aikana hän siirtyi vielä Britanniaan, mutta lopetti uransa keväällä 2002. Uransa aikana Torkki teki SM-liigan runkosarjassa 453 ottelussa 210 maalia ja 215 syöttöä eli yhteensä 425 tehopistettä. Pudotuspeleissä tehot olivat 39 ottelussa 11 maalia ja 5 syöttöä eli yhteensä 16 tehopistettä.


title: Jari Torkki

text: Torkin veli Sami on myös liigakiekkoilija.


title: Bunaken

text: Bunaken on saari Indonesiassa. Se sijaitsee Manadonlahdella, noin kolmen kilometrin päässä Sulawesista pohjoiseen, Bunakenin kansallispuiston alueella. Saaren pinta-ala on hieman yli kahdeksan neliökilometriä. Bunakenin saari on kuuluisa sitä ympäröivästä rikkaasta koralliriutasta, jonka vuoksi saari on suosittu sukelluskohde.


title: Tärisyttäjä (sarjakuvahahmo)

text: Tärisyttäjä (esiintynyt Suomessa myös alkuperäisellä nimellään Shocker sekä nimillä Tyrmääjä ja Shokeeraaja), oikealta nimeltään Herman Schultz on Marvel-kustantamon luoma superroisto ja Hämähäkkimiehen vihollinen. Tärisyttäjän ensiesiintyminen oli amerikkalaisessa sarjakuvalehden "The Amazing Spider-Man" numerossa 46 Stan Leen ja Steve Ditkon luomana.


title: Tärisyttäjä (sarjakuvahahmo)

text: Tärisyttäjä on yksi harvoista Hämähäkkimiehen vastustajista, joka ei aliarvioi vastustajaansa. Tärisyttäjä tietää olevansa tavallinen roisto värikkäässä puvussa, jolla on erilaiset aseet kuin muilla. Juuri tuo seikka tekee Tärisyttäjästä vaarallisen, sillä taisteluissa Hämähäkkimies kuvittelee hoitavansa supervoimattoman Tärisyttäjän helposti, mutta Tärisyttäjä käyttää nokkeluuttaan taisteluissa.


title: Tärisyttäjä (sarjakuvahahmo)

text: Tärisyttäjän tappioksi koituu kuitenkin se, että hän ei kestä Hämähäkkimiehen pilkkausta ja suuttuessaan tekee ratkaisevan virheen, joka koituu Hämähäkkimiehen voitoksi.Herman Schultz oli epäonninen murtovaras ja erään keikan jälkeen hän joutui vankilaan. Vankilan työpajassa Schultz käytti osaamistaan työkalujen ja mekaniikan osalta ja rakensi laitteen, joka muodostaessaan värähdysaaltoja tuhosi tai hajotti kaikkea tielleen osuvaa.


title: Tärisyttäjä (sarjakuvahahmo)

text: Schultz muokkasi laitteesta aseen, "tärisyttäjän", jonka pystyi kiinnittämään ranteeseen. Schultz käytti asetta vankilasta pakenemiseen ja rikoksiinsa. Myöhemmin hän melkein kuoli aseen rekyylin aiheuttamaan tärinään, mikä vahingoitti hänen kehoaan.


title: Tärisyttäjä (sarjakuvahahmo)

text: Schultz käytti nyt osaamistaan valmistaakseen vaahtomaisesta materiaalista asun, mikä vaimensi aseen tärinää ja paranteli samalla "tärisyttäjäänsä", joita hän tällä kertaa valmisti kaksi. Asun ja aseet valmiiksi saatuaan Schultz ryhtyi superroistoksi ottaen nimensä aseiltaan.


title: Tärisyttäjä (sarjakuvahahmo)

text: Tärisyttäjänä Schultz murtautui ensimmäistä kertaa suuren yhtiön toimistoon, missä hän samalla kohtasi murtoa estämään tulleen Hämähäkkimiehen. Seuranneessa taistelussa Tärisyttäjä voitti Hämähäkkimiehen helposti, mutta toisessa taistelussa manhattanilaisessa pankissa Hämähäkkimies tukki seitillään Tärisyttäjän aseet aiheuttaen niiden räjähtämisen. Tärisyttäjä pökertyi ja Hämähäkkimies luovutti hänet poliisille.


title: Tärisyttäjä (sarjakuvahahmo)

text: Myöhemmin Tärisyttäjä karkasi vankilasta, mutta Hämähäkkimies toimitti hänet sinne takaisin. Kuukausia tämän jälkeen Tärisyttäjä pääsi vankilasta kärsittyään tuomion hän päätti kiristää New Yorkin kaupungilta miljoonia tuhoamalla kaupungin voimalinjoja.


title: Tärisyttäjä (sarjakuvahahmo)

text: New Yorkin pormestari kieltäytyi maksamasta Tärisyttäjän lunnasvaatimusta. Tärisyttäjä hyökkäsi Queensin voimalaitokseen, missä hän kohtasi jälleen Hämähäkkimiehen. Hämähäkkimies voitti Tärisyttäjän lukitsemalla hänen aseensa pysyvästi "on"-asentoon aiheuttaen sen, että aseiden rekyyli heitteli Tärisyttäjää pitkin seiniä. Tärisyttäjä menetti lopulta tajuntansa ja Hämähäkkimies toimitti hänet vankilaan.


title: Tärisyttäjä (sarjakuvahahmo)

text: Rikollisnero Munapää vapautti Tärisyttäjän vankilasta, ja Tärisyttäjä liittyi Munapään johtamiin Pahan Mestareihin. Pahan Mestarit hyökkäsivät Kostajien kimppuun, mutta hävisivät sankareille ja Tärisyttäjä joutui jälleen vankilaan.


title: Tärisyttäjä (sarjakuvahahmo)

text: Vähän aikaa sitten Tärisyttäjä osallistui huutokauppaan, jossa oli myytävänä Venomin symbiootti. Tärisyttäjä hävisi tarjouskilpailun, mutta rikollinen Skorpioni tarjosi hänelle sopimusta Norman Osbornin nimissä.


title: Tärisyttäjä (sarjakuvahahmo)

text: Tärisyttäjä suostui Skorpionin ja Osbornin tarjoukseen ja liittyi uuteen "Kahdentoista Koplaan". Kopla hyökkäsi Hämähäkkimiehen ja Mustan Kissan kimppuun näiden vapautettua Vihreän Menninkäisen vankilasta. Kostajat, joille Mary Jane oli soittanut aavistanessaan Vihreän menninkäisen pettävän sopimuksen, osallistuivat taisteluun ja toimittivat koplan jäsenet jälleen vankilaan.


title: Tärisyttäjä (sarjakuvahahmo)

text: Tärinää lievittävä puku, jossa on kaksi ranneasetta, "tärisyttäjää".


title: Tärisyttäjä (sarjakuvahahmo)

text: Tärisyttäjä esiintyi muutaman kerran Hämähäkkimies-animaatiosarjassa ja hänen ääninäyttelynsä teki Jim Cummings. Sarjassa, Tärisyttäjä oli pääasiallisesti Kingpinin apuri.


title: Tärisyttäjä (sarjakuvahahmo)

text: Jaksot, jossa Tärisyttäjä esiintyi, ovat:


title: Tärisyttäjä (sarjakuvahahmo)

text: Animaatiosarjassa "Hämmästyttävä Hämähäkkimies" Tärisyttäjänä toimii Herman Schultzin sijasta Jackson "Montana" Brice ääninäyttelijänään Jeff Bennett.


title: Tärisyttäjä (sarjakuvahahmo)

text: Herman Schultz esiintyy vuoden 2017 elokuvassa "", jossa hän oli Toomes Salvage Companyn työntekijä ja Adrian Toomesin / Korppikotkan johdolla yhtiön konkurssin jälkeen myi laittomasti Kostajien käymien taistelujen jäljitä kerätystä teknologiasta kehitettyjä aseita. Hänen varusteisiinsa kuuluvat Phineas Masonin / Tinurin päivittämät versiot hanskoista, joita Brock Rumlow / Kallo käytti hyökätessään Lagosiin. Hanskoilla voi nyt ampua vibro-sähkömäjäyksiä. Jackson Brice oli alkuperäinen Shokeeraaja, mutta kun Hämähäkkimies oli saapunut paikalle näiden myydessä aseita Aaron Davisille, Toomes tappoi Bricen ja antoi Schultzin ryhtyä uudeksi Shokeeraajaksi. Schultz yrittää etsiä Bricen hukkaaman hanskan, mutta Peter Parker ja Ned onnistuvat välttämään hänet. Schultz oli Toomesin mukana myös Staten Island Ferryllä, kun FBI ja Hämähäkkimies väijyttivät heidät. Schultz yritti vielä lopulta estää Hämähäkkimiestä poistumasta Midtownin tiedelukion homecoming-tanssiaisista, mutta Ned pysäyttää hänet.


title: Tärisyttäjä (sarjakuvahahmo)

text: Bricea näyttelee Logan Marshall-Green ja Schultzia Bokeem Woodbine.


title: Porin Ilmailukerho

text: Porin Ilmailukerho r.y. on vuonna 1928 perustettu ilmailukerho. Se kuuluu Suomen Ilmailuliittoon. Kerhossa on jäseniä noin 300 ja sen päätoimintamuodot ovat lennokit, purjelento ja moottorilento.


title: Porin Ilmailukerho

text:
Moottorilentotoimintaa harjoitetaan pääasiassa Porissa ja purjelentoa Piikajärven lentokeskuksessa.
Kerhon toimitilat sijaitsevat Porin lentokentällä, Ilmailuopistontien varrella. Lennokkitoimitilat ovat Porin keskikaupungilla Länsipuistossa. Piikajärven lentokeskuksessa on asuntola, halleja ja sauna.